ARTANO IRASTORZA Familia\nMARROTXE Urtsu-Erreka auzoan dagoen baserria da. Larraitza doan errepidearen goi-aldean kokatzen da eta herrigunetik bost minutuan iristen da oinez. Bi etxebizitzez osatua dago eta horietako batean, etxejabe dira artanotarrak, artzaintzari lotuta egondako familia.\nBertako seme zaharrenak, Joan Joxek, Ezkioko Garaion Behekoa baserriko Joxpinaxi Irastorza Mendizabal ezagutu zuen, artaldearekin herri horretan zebilela, eta berarekin ezkondu zen 1934ko azaroaren 9an. Egun berean ezkondu ziren Zaldibin anai-arrebak, Joan Joxe eta Joxpamari, eta bi bikoteak Donostiara egin zuten ezkontza bidaia, anaia bat Loiola auzoan bizi zutelako, eta arratsalderen batean zinera joan omen ziren.\nMarrotxen jarri ziren bizitzen, Joan Joxe maiorazkoa izaki, eta zortzi seme-alaba izan zituzten, guztiak etxean jaioak, baina lehenengoa jaiotzean hila, erditze zail baten ondorioz. Zaharrenetik gazteenera hauexek: Maria Rosa, Manuel, Joxepi, Milagros, Mari Karmen, Maribi eta Antonio.\nArtzaintzatik atera zuen bizimodua familiak eta urte garai bakoitzera ahalik eta ondoen egokituz, baina ondo kostata egin zuen aurrera. Hiru alaba Txapeletxen egon ziren neskame.\nNeguan, Eguberri ondorenetik apirilaren erdi aldera arteko garaia pasatu ohi zuten etxetik kanpo, aurrena Ezkion, gerora Aldaban, baina azken urteetan herrian bertan: Olalden eta Agarre-Zaldibin, etxetik gertu.\nAldabako garaiak gogoratzen ditu Manuel semeak, aitarekin morroi hor hasi zelako sei urte besterik ez zituenean. “Manueltxo” deitzen omen zioten.\nMartin Motzane baserrira joaten ziren ardiekin, eta, inguruko barrutiak aprobetxatzearekin batera, bertako ukuilu zein sukalde eta logelak baliagarriak egiten zitzaizkien. Eguraldi kaxkar eta desatsegin ugarirekin ibilitakoak dira, elur urte handiarekin behintzat 1945.ean. Goserik ez zutela pasatzen dio, baina jatekoa egunero berdintsua izaten zela: taloak, babarrunak, gazta, zezina eta txokolate pixka bat. Ama tarteka bisitan etortzen omen zitzaien txerriki, arrautza etabarrekin, eta semeak negar egiten zuen ama joandakoan. Jantziak ere gaur bezalakoak ez, eta askotan bustita ibili behar izaten omen zuten ordu askotan, euri, lokatz edota elur artean. 160ren bat ardi eta denak ezagutzen zituzten, izenik jarri beharrik gabe aita-semeek bazekiten zein ardiz ari ziren aipamen txiki batzuk eginda. Arkumeak San Josetarako jaiota izaten ziren, gazta egiten, berriz, martxo bukaera aldean hasten ziren. Aldaban esnerik ez zuten saltzen, Zaldibin zeudela, aldiz, bai. Arkumeak jaiotzerakoan estu eta larri ibiltzen ziren ardiak ahal zen ondoen zainduz eta arkumea kentzen lagunduz. Antzu ziren ardiak otsailean mendira bidaltzen zituzten ipur gainean añil koloreko seinalearekin. Txakurrak izaten zituzten noski, bizpahiru edo, eta nahiz eta ez oso ondo mantendu beharrezko laguntzat zituzten.\nUdan, artaldeak mendira zihoazenean herrigunetik pasatzen ziren dunbak joz, artzaina eta behorren bat dotore bezain adoretsu aurrean bidea erakutsiz eta inguruan txakurren batzuk ardi zaindari hartuta, artanotarrak ere bai.\nApirilaren erdi aldetik urrira bitarte Intxentxaoko txabolan egoten ziren, Pikutako gaina pasatu eta ezkerraldera. Oraindik pareta zaharrek hor dirautela dio Manuelek. Artaldearekin igoz gero hiru bat ordu behar omen dira, ardirik gabe ordubete bat.\nSaroi horretan Bolaleku Martin, Okobioko Sukia eta Biurrie artanotarren osaba ere egoten omen ziren.\nArtaldeak larrea Gaineta aldean zeukaten, Alotzako iturri parean.\nTxabolan ez zuten urik eta Ondarretik ekartzen zuten marmitetan, txabolatik oinez bost minutura. Egunero joaten ez ibiltzeko ongi aprobetxatzen zuten zeukatena, nahiz eta epela edan beharra izan. Kinkean petrolioa jarrita izaten zuten argia. Kamainan egiten zuten lo, azpian txilarra izaten zuen eta gainean artilez betetako koltxoia. Beheko suan prestatzen zuten otordua, suari ote iharrez ematen zitzaion indarra eta gero egur enborrak sartu. Txabolak eta txerritegiak zotalezko sabaia zuten gainean teilak jarrita, eta oilategiak zotalaren gainean garoa, hau bi urtez behin aldatuz gero, ez omen zen txabola barrura euri tantarik ere sartzen.\nGazta egiten zuten mendian eta txabola barruan ontzen zen, eta keak azala ilundu. Txabolak atea hego haizeak jotzen duen aldetik zuenez, kontu handiz ibili behar izaten omen zuten atearekin, ixtea akordatu behar, bestela gaztak pitzatu egiten omen ziren-eta. Urtean lauzpabost apaiz eta fraile pasatzen omen ziren txabolatik eta gazta bana eman behar izaten omen zitzaien.\nArdiei ilea mendian zeudela mozten zitzaien auzolanean eta otordu berezia egiten zen egun horretan, oilo zaharra hilda edo.\nGaixotasunei aurre egiteko, gorputzaldi txarrei edo, belarminen ura hartzen omen zuten, enplastoak ere erabiltzen zituzten eta mantzanila hartzeko ere ohitura bazuten, asko zen garaian familiakoek ugari biltzen omen zuten, etxerako eta saltzeko.\nHerrira astean bizpahiru aldiz jaisten ziren, igandeetan derrigorrezko zuten meza entzutea (semea goizeko mezetara eta aita meza nagusira, gehienetan) eta asteazkenetan Ordiziako feriara salerosketa egitera.\nJoan Joxe, aita, menditik etxera zetorrenean, seme-alabak Bentaberriraino joaten omen ziren aitaren bila, eta aitarekin elkartzean musu ematen ziotela gogoratzen da Mari Karmen eta bizarrarekin aurpegia zulatzen ziela, baina pozik hartzen zutela aita, kukuprakak ekartzen zizkielako.\nArtaldearekin Ibasera, Itsasondotik Ordiziara bidean zegoen errota-taberna-biltegira, iritsi omen ziren behin eta aita-semeak atseden hartzen ari zirela eta ardiak abaro, ez zaie bada txakurra presara erori, baina Manuel semea konturatu. Apuratuta joan omen zen aitarengana garrasika: “Atte txakurre udeta eroi da, azkar, itto ingo zaiu-ta!” Aitak: Lasai motel ez dek ittoko, lasai”. Hala, joan omen ziren biak txakurra zegoen tokira eta aitak pixka bat lagunduta uretatik atera omen zuten. Hura poza semearena! Txakurra, Lista izenekoa omen zen eta oso maitea gainera.\nAma-semeak Ezkiora aitona-amonak bisitatzera joan omen ziren, tarteka egiten zuten bezala, Gabiriraino trenez eta handik oinez. Eta kontu-kontari atarian zeudela aitonak opari eder bat egin omen zion Manuel bilobari. Zer eta, poltsikoko erlojua kate eta guzti! “Poltsiko txikin erloju hue ibiltzea netzat ikaragarrie zen, garai hartan ez baitzen erlojuik” “Urte askotan ibili nun hondatu zan arte” kontatzen du Manuelek.\nGarizuman fraile sermolariak etortzen ziren herrira, Arabaolaza eta Agirre zirela gogoratzen du Mari Karmenek eta, indar handiz, batak zerua eta besteak infernua aipatuz eliztarrak tente eta serio edukitzen omen zituzten, eta askotan beldurtuta ere bai. Sermoiak elizatik kanpo entzun ahal izateko altabozak jartzen omen ziren gainera. Behin, aita-semeak ardiekin Aisterdi inguruan zebiltzala, zeuden tokitik sermoia nola entzun zuten gogoratzen du Manuelek. Eta ez zeuden herrian bertan-bertan!\n“Dotrinan e earrak hartutakoak gea” “Dotrina ustez ikasten nun baino apaizek esaten zianen ahots altun: Jarri zutik, Abarkas!!!! dena ahazten zitzaten”. Ezizen horrekin deitzen zion Manueli apaizak.\nUdako egun batean San Migelera joan omen zen Manuel konfesatzera, Pazkoazkoa egin gabe zegoelako, eta meza batzuk galdu zituela esan zionean beste egin behar batzuk izan zituelako, fraileak kondenatu egin omen zuen.\nInformazio emaileak: Mari Karmen eta Manuel Artano


Arte[faktua] 43: Elizabeth Macklin, Oier Aranzabal, Bixintxo Bilbao • ZUZEU\nArte[faktua] 43: Elizabeth Macklin, Oier Aranzabal, Bixintxo Bilbao –\nElizabeth Macklin (New York, 1952) Ameriketako Estatu Batuetako poeta euskaldunari elkarrizketa egingo dio Yolanda Mendiolak aste honetako Arte[faktua]n. Espainiar Hizkuntza eta Literatura ikasketak amaiturik, The New Yorker aldizkari ospetsuan lan egin zuen hogeita bost urtez, estilo zuzenketak egiten.\nBernardo Atxagaren Obabakoak eta Gizona bere bakardadean ingelesez irakurrita piztu zitzaion euskal literaturarekiko jakin-mina. 1999an etorri zen lehen aldiz Euskal Herrira, Amy Lowell Poetry bekari esker; atzerrian urtebeteko egonaldian, bertako hizkuntza ikasteko aukera ematen du beka horrek. Geroztik, urtean bi bider etorri ohi da Bilbora. Freelance editore gisara lan egiten du gaur egun, eta ingelesez argitaratu nahi diren The Basque Literature Series saileko itzulpenetan dihardu.\nEuskal Literaturak Ameriketako Estatu Batuetan dituen enbaxadore saiatuenetakoa da Elizabeth Macklin. 2003. urtean berak antolatu zituen Kirmen Uribek eta hiru euskal musikarik —Rafa Ruedak, Bingen Mendizabalek eta Mikel Urdangarinek—egindako Zaharregia, agian txikiegia poema liburu-diskoaren aurkezpen ekitaldiak Estatu Batuetan.\nMacklinek gonbidatuta Oier Aranzabal (Bilbo, 1988) kultur eragilea etorriko da Arte[faktua]ren bigarren zatira. Kazetaria, musikaria eta zine-zuzendaria da Oier Aranzabal. Iazko Donostiako Zinemaldian estreinatu zuen Margolaria izeneko film dokumentala. Mikel Urdangarin kantaria da protagonista, eta aktore gonbidatua Elizabeth Macklin poeta. Artista baten bizimoduaren inguruko hausnarketa proposatzen du lanak.\nIrakurlearen tartean, Bilboko Lizardi AEK euskaltegiko irakasle Aitor Fernandez Martikorenak Ekialde Hurbila: Muinak eta ertzak liburua gomendatuko digu. Ane Irazabal, Karlos Zurutuza eta Mikel Ayestaran erreportariek idatzia, lurralde horretako iragana, oraina eta geroari buruzko hausnarketa da liburua.\nGaldetegia sailean, euren liburu gustukoen berri emango digute Katixa Agirrek, Mariasun Landak eta Aritz Brantonek. Bixintxo Bilbao pilotariak bere zaletasun literarioak nondik norakoak diren azalduko digu.\nAste honetako booktubea Nerea Alias, telebistako kazetariak, egingo du Kirmen Uriberen Bilbao-New York-Bilbao liburua gomendatuz.\nLiburu-denden gomendioek, pitxiek eta Arte[faktua]ko erredakziora iritsitako azken liburuek osatuko dute saioa.


Esportazioak %13,6 gehitu ziren 2007ko laugarren hiruhilekoan\nHomeGaiakKanpo merkataritzaPrentsa Oharrak Esportazioak %13,6 gehitu...\nKANPO-MERKATARITZAREN ESTATISTIKAK (KAMEE), 2007KO 4. HIRUHILEKOA\nUrtean zehar euskal esportazioak %14,1 hazi dira, espainiarren tasa bikoiztuz\nEuskal AEko esportazioak %13,6 hazi ziren 2007ko laugarren hiruhilekoan, EUSTATek landutako datuen arabera. Atzerrian egindako salmentak 4.967,0 milioi eurora iritsi ziren 2007ko azken hiru hiletan, eta urtebete lehenago 4.373,6 milioira.\nGuztizko inportazioak 5.146,7 milioi eurora iritsi ziren eta urte arteko %13,6 hazkundea lortu zuten. Hala ere, produktu ez-energetikoen inportazioak gutxixeago igo ziren, %12,2 hain zuzen.\nEuskal Autonomia Erkidegoko kanpo-merkataritzaren bilakaera. 2006-2007ko laugarren hiruhilekoa. Mila eurotan.\nMerkataritza-saldoak (esportazioak ken inportazioak) bilakaera negatiboa izan du; urtebete lehenagoko 155,5 milioi euroko saldo defizitariotik 179,7ra pasatu da, esportazioen inportazioen gaineko estaldura tasa %96,5 delarik.\nMerkataritzako saldo ez-energetikoa 1.082,4 milioi eurokoa izan zen 2007ko laugarren hiruhilekoan, aurreko urteko aldi berean baino %18 gehiago; estaldura-tasa handitu egin zen: 2006ko laugarren hiruhilekoan %128,9koa zen eta 2007ko azkenekoan %130,4koa.\nEuropar Batasuna helburu duten esportazioak %6,2 hazi ziren eta hazkunde-tasak lortu zituzten Alemaniara (%10,1), Erresuma Batura (%17,6), Portugalera (%6,0) eta Belgikara (%8,5) bideratutakoek. Erritmo onean hazi ziren Poloniara (%53,7), Herbehereetara (%32,7) eta Txekiar errepublikara(%24,8) egindakoak, bolumen txikiagokoak izan arren. Italia, Mexiko eta Ameriketako Estatu Batuak helburu zituzten esportazioak %11, %16 eta %3,4 hazi ziren.\nEuropar Batasunetik etorritako inportazioak ere asko gehitu dira (%24,3); Alemaniatik %91,5, Herbehereetatik %50,5 eta Italiatik %24,0.\nEuropar Batasunarekiko merkataritza-saldoak okerrera egin du; aurreko urtean 683,2 milioi eurokoa izan zen eta 2007ko azken hiruhilekoan 300,0 milioikoa; ondorioz, estaldura tasan %18 puntu galdu ziren.\nMuga-zergen sekzioen joerari erreparatuta, esportazioetan pisu handieneko hiru sektoreek honako bilakaerak izan zituzten 2007ko laugarren hiruhilekoan, urtebete aurreragoko egoeraren aldean: garraio-materialak %24,0 gehitu zituen esportazioak, material elektrikoak %19,5 eta metalak eta euren manufakturak %10,9. Hiruren artean esportazioen %73,4 hartu zuten.\nInportazio ez-energetikoen artean, hazkunde hauek nabarmendu dira: garraio-materialak %112,2; papera eta beren manufakturak %12,1; plastikoak eta kautxua %11,1. Jaitsi egin dira: material elektrikoa %-4,1 eta metalak keta beren manufakturak %-2,2.\n2007ko laugarren hiruhilekoan esportazioetan hazkunderik handienak Bizkaian eta Gipuzkoan izan ziren; %25,3ko eta %17,3ko urte arteko tasak, hurrenez hurren. Arabako esportazioak, berriz, %5,8 jaitsi dira. Araban (%38,4) gehitu ziren gehien inportazioak; ondoren Gipuzkoan (%10,5) eta Bizkaian (%7,5).\nEuskal AEko esportazioak 18.834,3 milioi eurora iritsi ziren 2007. urtean, aurreko urtean baino %14,1 gehiagora. Aldi berean, guztizko inportazioak %9,4 gehitu ziren, eta produktu ez-energetikoenak %17,1. Bi fluxuen emaitza, esportazioen inportazioen gaineko estaldura tasa ehuneko lau puntuz hobetu da, 2006ko %96,3tik 2007ko %100,4ra. Atzerriarekiko euskal merkataritza balantzan bi urtez defizita izan ondoren, 2007an berriz positiboa da merkataritza saldoa\nEuskal AEko esportazioen hazkundea Estatukoa (%6,8) halako bi da, eta, baita ere, euskal inportazioak gehiago hazi dira estatukoak (%8,0) baino.\n2007. urtean esportazioek honako esparruetan izan zituzten gehikuntzarik handienak: metalak eta horien manufakturak (%23,3), garraio-materiala (%11,9) eta material elektrikoa (%13,1).\n2007. urte osoan Gipuzkoan izan zen esportazioen gehikuntzarik handiena, %18,2. Bizkaiko esportazioak %15,3 gehitu ziren, eta Araban apalkiago: %7,5. Inportazioei dagokienez: Araban izan dute gehikuntzarik handiena (%19,9), gero Gipuzkoan (%15,5) eta Bizkaian (%4,7).


Jakina dilema bat dela, eta eztabaida daiteke | Euskal Herria | Naiz\nKalte txikienaren izenean, palanka erabiltzea eta hildako bakarra mahai gainean jartzea izaten da lehenengo dileman erantzun ohikoena. Zentzuduna dirudi.\nEzaguna da tranbiaren dilema. Balaztarik gabeko bagoi batean zoaz, eta trenbide erdian bost pertsona daude. Harrapatuz gero, bostak hilko dira. Baina eskuetan palanka bat daukazu errailez aldatzeko. Trenbide berrian, ordea, beste pertsona bat dago, eta bidez aldatuz gero, hilko duzu. Hautua egin beharra dago: bost hil edo palanka erabili eta bat hil, bost salbatzeko.\nUrte batzuk beranduago dilemari buelta bat eman zioten: tranbiak aurrera jarraitzen badu, bost pertsona hilko dira, baina zu jada ez zaude bagoiaren barruan, errailen gainean dagoen zubi batean baizik. Zure ondoan pisu handiko pertsona bat dago. Zuk tranbiei buruz asko dakizu, eta badakizu, pertsona hori errailetara bultzatuz gero, tranbia etengo dela eta bost bizitza horiek salbatuko dituzula. Hori bai, zuk bultzatutakoa hil egingo da. Zer eginen duzu?\nAskok oso garbi izanen dute hautua, baina ez dago erantzun bakarra, justua denari eta ez denari buruz hitz egitera ohitutakoei ulertzen zaila suertatzen bazaie ere. Erabaki orok dauzka, dilema hauetan, saihestu nahiko liratekeen albo-kalteak.\nJarduera ekonomikoa mantendu edo gelditzearen debatean antzeko zerbait gertatzen da. Edozein hautuk dauzka ondorio txarrak. Mantenduz gero, epidemia luzatu eta hildako gehiago izateko arriskua hartuko dugu/dute, ekonomiaren salbazioaren izenean. Jarduera gelditzeak, aldiz, epe luzean sozialak izanen diren ondorio ekonomiko latzak onartzea lekarke, baina horrela hildakoen kopurua jaisteko aukerak nabarmen igoko lirateke. Dilema bat da, atzo Erkorekak kontrakoa defendatu arren, eta erantzuna debatitzea inportantea da, asteazkenean Urkulluk kontrakoa esan bazuen ere.\nKalte txikienaren izenean, palanka erabiltzea eta hildako bakarra mahai gainean jartzea izaten da lehenengo dileman erantzun ohikoena. Zentzuduna dirudi, kasu horretan kalte txikiena zein den argi baitago. Jarduera ekonomikoaren debatean, ordea, zein da kalte txikiena? Enpresak ixtea edo epidemia luzatzea? Gobernatzen gaituztenen erantzuna ezagutzen dugu honezkero.


Telleri baserria eraitsi dute - Goierriko Hitza : Goierriko Hitza\nBabes ofizialeko etxebizitzak eraikiko dituzte eremuan\nTelleri baserria iragana da. Gaur eguerdian eraitsi dute, babes ofizialeko etxebizitzak egiteko. Dozena bat herritar Errekarte kaleko bidegurutzean pilatu dira ia 500 urteko baserria nola botatzen zuten ikusteko. Telleri baserriari buruzko lehen aipuak XVI. mendearen bigarren erdikoak dira. Halere, baserriaren egitura ez zen jatorrizkoa\nHerriguneko azken baserria zen, edonola ere. Loinazko San Martin elizara doan errepidearen bestaladera zegoen Errekarte Haundi baserria duela hiru urte bota zuten, eta alboko Errekarte Txiki urte batzuk lehenago.


Bernouville - Wikipedia, entziklopedia askea.\nBézu-Saint-Éloi, Chauvincourt-Provemont, Dangu, Étrépagny eta Neaufles-Saint-Martin\n151 (%49.2) 152 (%49.5)\nBernouville Frantziako udalerria da, Eure departamenduan dagoena, Normandia eskualdean. 2013an 305 biztanle zituen.\n2007an Bernouville udalerrian erroldatutako biztanleak 328 ziren. Familiak 108 ziren, horien artean 16 pertsona bakarrekoak ziren (4 bakarrik bizi ziren gizonak eta 12 bakarrik bizi ziren emakumeak), 36 seme-alabarik gabeko familiak ziren, 48 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 128 etxebizitza zeuden, 112 familiaren etxebizitza nagusia ziren, 10 bigarren erresidentzia ziren eta 6 hutsik zeuden. 127 etxeak ziren eta 1apartamentu bat zen. 112 etxebizitza nagusietatik 105 bere jabearen bizilekua ziren, 3 alokairuan okupaturik zeuden eta 4 doan lagata zeuden; 3 etxek bi gela zituzten, 17 etxek hiru zituzten, 32 etxek lau zituzten eta 59 etxek bost zituzten. 77 etxek euren parking plaza propioa zuten azpian. 35 etxetan ibilgailu bat zegoen eta 67 etxetan bat baino gehiago zituzten.\nBernouville udalerriko biztanleria-piramidea 2009an .\n2007an lan egiteko adina zuten pertsonak 222 ziren, horien artean 153 aktiboak ziren eta 69 inaktiboak ziren. 153 pertsona aktiboetatik 140 lanean zeuden (80 gizon eta 60 emakume) eta 12 langabezian zeuden (7 gizon eta 5 emakume). 69 pertsona inaktiboetatik 25 erretiraturik zeuden, 24 ikasten zeuden eta 20 "bestelako inaktibo" gisa sailkaturik zeuden.\n2009an Bernouville udalerrian 111 unitate fiskal zeuden, 315 pertsonek osaturik. Pertsona bakoitzeko diru-sarrera fiskalaren mediana urteko 19.155 euro zen. \n2007an zeuden 15 komertzioetatik, 3 bestelako produktu industrialen fabrikazioko enpresak ziren, 3 eraikuntza enpresak ziren, 3 ibilgailuen saltze eta konpontze enpresak ziren, 1 ostalaritza eta jatetxe enpresa zen, 1 informazio eta komunikazio enpresa zen, 1 finantziazio enpresa zen eta 3 zerbitzu enpresak ziren.\nBNF: 15253300s (data)


lineako zorroa | Sareko Sormenak\nEncarni Arcoya | 27/04/2022 07:18 | Baliabideak\nGero eta jende gehiagok erabakitzen du bere lana erakustea, ez curriculum baten bidez, Internet bidez baizik. Hortarako, lineako portafolio bat erabili bertan, trebetasunaz gain, daukaten prestakuntza, esperientzia eta praktika egiaztatzeko modua diren estekak, argazkiak, bideoak edo bestelako lanak uzten dituzte.\nBaina zer da zehazki online zorro bat? Zertarako da? Nola egin bat? Nabarmentzeko trikimailuak al daude? Hori guztia eta askoz gehiago da gaur zurekin hitz egin nahi dizueguna bezeroei egindako aurkezpenak hobetzeko.\n1 Zer da lineako zorro bat\n2 Nola sortu online portfolio bat\n2.1 minibiografia bat\n2.2 lanpostuak hautatu\n2.3 Kontuz aurkezpenarekin\n2.4 Kontuz akatsekin\n2.5 Jarri zure harremanetarako informazioa leku ikusgai batean\n3 Lineako portfolio bat sortzeko orriak\n4 Nabarmentzeko trikimailuak\nZer da lineako zorro bat\nLineako portafolio bat defini genezake, portafolio digitala bezala ere ezagutzen dena norberak egindako eduki eta materialen bilketa egiten duzun lana sustatzeko balio dutenak.\nBeste hitz batzutan, obra baten laginak dira beste bezero edo kontratatzaile potentzialek pertsona hori egiteko gai denaren adibide praktikoak izan ditzaten.\nNormalean lineako portafolioa da baliabideetako bat argazkilarientzat, diseinatzaileentzat, artistentzat eta baita idazleentzat ere, baina errealitatean beste lanbide asko daude baliabide honetaz onuragarriak izan daitezkeenak (batzuetan cv-ak berak baino eragin handiagoarekin).\nOrain, ez du esan nahi portfolio bat sortu eta egiten duzun lan guztia bertan jartzen duzunik. Benetan arrakasta izateko, behar duzuegin polita«, presentzia ona eraiki, sendoa bezain erakargarria. Esango al dizugu nola?\nNola sortu online portfolio bat\nMomentu batean bat sortu dezakezun orrialdeen adibideak emango dizkizugun arren, lehenik eta behin ohiko formatua zein den eta erabiltzen den ulertzea nahi dugu. Ez du esan nahi zerbait desberdina sortu ezin dezakezunik, baina elementu hauek garrantzitsuak dira eta sartu beharko dituzu. Zer dira horiek?\nImajinatu abokatu bat behar duzula. Orrialde batean sartzen zara eta bezeroen iruzkinak bakarrik erakusten dizkizu, denak onak. Baina hitzik ere ez nor den, zer ikasi duen, zertan espezializatuta dagoen... Kontratatuko zenuke?\nTira, antzeko zerbait gertatuko litzateke lineako zorro batean. Leku horretara etortzen diren guztiei esan behar diezu nor zaren eta haiengatik zer egin dezakezun.. Portafolio hori humanizatzen baduzu, ez dute erreferentziaz betetako gune gisa ikusiko, pertsona horren esentziaren zati bat bertan bizi den leku gisa baizik. Eta proiektuak erakargarriagoak egiten dituzu.\nCurriculuma idazten irakasten digutenean, serio hartu ahal izateko esperientzia eta prestakuntza handia jarri behar dugula esaten digute. Baina egia da ez dela egia. Eskaera egingo duzun lanpostuaren arabera aukeratu behar duzu; Bestela, utzikeria-sentsazioa utz dezakezu edo ez duzula CVa eskatzen ari zaren lanpostuaren arabera pertsonalizatzen.\nLineako zorro baten kasuan, ez egin bekaturik egin dituzun obra guztiak jartzean. Bai, asko izan daitezke, baina orrialdeak eta orrialdeak betetzeak ez dizu ezertarako balioko, jendeak normalean ez baitu 3. orrialdetik haratago joaten (eta hau ere dagoeneko asko da).\nHobe da onena aukeratzea eta proiektua nola joan den kontatzea, zer lortu duzu, etab.\nEta hori aurkezpena erabiltzaileei utziko diezun lehen inpresioa bezalakoa da. Zure webgunea alde batera utzita ikusten badute, letra-tipoari, argazkiei, bideoei... erreparatu gabe, dena saltzen duzun "arkakusoen merkatu" baten itxura izango du benetako profesional baten lekua baino.\nZorionez, horretan trebea ez bazara, doako lineako zorroen txantiloiak erabil ditzakezu edo bat sor dezakezun orrialdeko tresnak erabil ditzakezu.\nProfesionalarentzat ez dago ezer okerragorik bere lana ortografia akatsekin erakustea baino. Idazlea, zuzentzailea, editorea... ere bazara, askoz okerrago, erabiltzaileek ikusten dutenean, bat edo birekin ulertu arren (gainbegiratuak, abiadura, etab.), gehiegi badira akaba dezakeelako. salmenta bat (hasi aurretik ere) .\nZure testuak (biografia, lanen testuak...) ondo idatzita daudela ziur ez bazaude, eskatu ulertzen duen beste bati begirada bat emateko.\nJarri zure harremanetarako informazioa leku ikusgai batean\nBestela, nola jarriko dira zurekin harremanetan? Hau oso garrantzitsua da, eta denek gehien ahazten duten elementuetako bat. Beraz saiatu gutxienez mezu elektroniko bat ikusgai uzten. Nahi ez baduzu, jarri formulario bat edo baita zure sare sozialetarako sarbidea ere, bertan idatzi diezazuten.\nLineako portfolio bat sortzeko orriak\nLehen esan genizuen bezala, hemen utziko dizkizuegu zure portfolio digitala sortzeko leku batzuk. Batzuk beste batzuk baino hobeak dira, baina ez dugunez zugan eragin nahi, gure gomendioa da hainbat probatzea bilatzen ari zarenari zein egokitzen den jakiteko.\nBa al daukazu:\nAzken biak, Instagram eta Pinterest oso gomendagarria izan daiteke diseinatzaile eta argazkilarientzat sare hauen bitartez errazago biraliza daitezkeenez.\nDagoeneko duzu zure portfolioa... Zorionak! Baina, badaukazun eta lan handia egin duzun arren, baliteke bisitaririk apenas izatea. Normala da, eta ez zenuke horregatik deprimitu behar. Egia esan, bisitak jasotzeko interesa duen jendea behar da eta hauek izan daitezke:\nIzena emateko eskaintzak (CV eta zure portfoliorako esteka bidali ditzakezu zuk egindako adibideak ikus ditzaten).\nInternet? Bai, sinetsi ala ez, profesional gisa marka pertsonal bat sortu behar da ezaguna izateko. Eta hori ez da egun batetik bestera gertatzen baina urtebete eta hiru urte bitartekoa behar da hori lortzeko. Epe luzerako inbertsio gisa ikusiz lan egin behar duzun bitartean, ondo egiten baduzu, azkenean zure saria izango duzu. Baina horretarako gogor lan egin behar da lehenik.\nNabarmentzeko beste trikimailu bat dago arreta handia deitzen duten argazkiak erabili. Batzuetan doako irudi bankuetatik lor ditzakezu, baina beste batzuetan merezi du pixka bat gastatzea kalitate onean jartzeko. Horrela arreta erakarriko duzu. Jakina, argazkilaria edo diseinatzaile grafikoa bazara, zure proiektuak baino ezer hoberik zer egiteko gai zaren erakusteko.\nKontuan izan testua garrantzitsua den arren, batzuetan "irudi batek mila hitz balio ditu” eta erabiltzaileak gehiago nabarmenduko ditu, gero irakurtzen joango direnak.\nEta gauza bat gehiago: egin interaktiboa. Eduki interaktiboak gehiago liluratzen du, gehiago deitzen du eta gehiago gustatzen zaio. Beraz, erabiltzen hasi beharko zenuke, askok ez dutelako egiten eta, alde txiki horrekin, lehia guztietatik bereiz zaitezke.\nOrain arte hau da online portfolio bati buruz esan dezakeguna. Zalantzarik baduzu, gurekin harremanetan jar zaitezke eta ahal dugun guztian laguntzen saiatuko gara zure presentzia hobetzen edo trikimailu gehiago gomendatzen.\nArtikuluaren bide osoa: Sormena linean » Baliabideak » lineako zorroa


Hemen zaude: Hasiera / Baliabideak / @1936_na argitaratzeko tresna\nSegidan, proiketuaren aurkezpenean argitaratu zen informazioa dago. Esku hartzeko interesik duten irakasleek edo ikastetxeek, aurretik Memoria Historikoaren Atalarekin harremanetan jartzea gomendatzen dizuegu.\n“36KO BIKTIMEN OROIMENEAN” TWITTER PROIEKTUA\n1936ko biktimen oroimena eguneratzea. Errepresioaren forma guztiak kontuan hartuko dira: hilketa, espetxea, umiliazioa, lapurketa, depurazioa, etab.\nTwitterren bidez kontakizun hau ikustaraztea.\nMemoria historikoa gazteei hurbiltzea.\nNORK GARATZEN DUEN\nProiektu partekatua egin daiteke, eta horretarako sartu nahi dugu:\nMemoria historikoaren elkarteak\nHiritarrak, oro har\nPROIEKTUA ZERTAN DATZA\nErrepresaliatuek jasandako ekintza errepresibo guztiak oroitzean datza, orain dela 80 urte gertatu ziren data berean:\nFamiliar edo adiskide bakoitzak, Twitterren kontu pertsonaletik, bere familiako biktimak jasandako bortzikeriaren berri emanen du.\nSar daitezke argazkiak, bideoak edo bestelako informazioaren estekak.\nTwitterrek 140 karaktere baino ez du onartzen txio bakoitzean. Beraz, laburbiltzeko beharra dago.\nProiektuan sartzeko, txioaren testuan @1936_na kontuaren aipamena agertu behar da.\nWeb orri https://tweetdeck.twitter.com/ honetan posiblea da es posible txioak programatzea, nahi den datan eta orduan argitaratzeko\n@1936_NA kontuaren administratzaileek proiektuarekin bat egiten duten txio guztiak errepikatuko dituzte. Ondoren, horiek guztiak irakur daitezke http://twitter.com/1936_na helbidean, alderantzizko orden kronologikoan.


S:ae Company: “We do it, we love it”, in KOREA! - SPRI\n"Bidaiatzea taldearen nortasunaren parte da. Shanghai, Bilbo eta Seattlen bizi izan garenez, honelako aldaketetara moldatzeko arazorik ez dugu izan..."\n– Glocal Youth Labsà Koreako zenbait enpresarekin elkarlanean ari gara ekintzailetza herrialdeko landa guneetara zabaltzeko. Helburua herrietan bizimodu jasangarria garatzea da, biztanleek eskualdeko hiri handietara joatea saihesteko.\n– The Good Goalà Ingurugiroarekiko kontzientzia duten gazteek euren ingurugiroarekiko eragina jakiteko eta ohitura jasangarriagoak izateko aplikazioa.\n– Hotaruà Pertsonei osasun fisiko eta emozional hobea izaten laguntzen dien aplikazioa. Inteligentzia Artifizialaren bidez pertsonalizatutako ohitura osasungarriagoak erakusten ditu.\n– LocalBoostà Merkatuak aztertuz eta produktuak probatuz, negozio-aukera berriak bilatzen ditu. Hala, merkatu potentzialetan sartu nahi duten bertako enpresei laguntzen die.


1. Maialen Gurrutxaga Uranga andreak, Euzko Abertzaleak legebiltzar-taldeko legebiltzarkideak, Osasun sailburuari egindako galdera, Osakidetzan Euskararen Erabileraren Normalizaziorako II. Planaren betetze-mailari buruz. (11\_10\_05\_01\_0266)\n2. Julen Arzuaga Gumuzio jaunak, EH Bildu legebiltzar-taldeko legebiltzarkideak, Segurtasun sailburuari egindako galdera, emakumeen aurka indarkeriaz aritu direnen kontrol telematikoaren gabeziei buruz. (11\_10\_05\_01\_0264)\n3. Juan Luis Uria Serrano jaunak, Elkarrekin Podemos legebiltzar-taldeko legebiltzarkideak, Osasun sailburuari egindako galdera, Donostiako Ospitale Onkologikoaren egoera finantzarioari buruz. (11\_10\_05\_01\_0258)\n4. Susana Corcuera Leunda andreak, Euskadiko Sozialistak legebiltzar-taldeko legebiltzarkideak, Turismo, Merkataritza eta Kontsumo sailburuari egindako galdera, Euskadin Turismoaren Mundu Erakundearen batzorde betearazlea egiteari buruz. (11\_10\_05\_01\_0262)\n5. Alfonso Alonso Aranegui jaunak, Euskadiko Popularrak legebiltzar-taldeko legebiltzarkideak, lehendakariari egindako galdera, Euskadiko erreformei buruz. (11\_10\_05\_01\_0256)\n6. Iñigo Martínez Zatón jaunak, Elkarrekin Podemos legebiltzar-taldeko legebiltzarkideak, lehendakariari formulatutako interpelazioa, garapenerako lankidetzaren plangintza estrategikoari buruz. (11\_10\_04\_01\_0079)\n7. Rebeka Ubera Aranzeta andreak, EH Bildu legebiltzar-taldeko legebiltzarkideak, lehendakariari egindako galdera, Eusko Jaurlaritzaren hizkuntza-ohiturei buruzkoa. (11\_10\_05\_01\_0255)\n8. Carmelo Barrio Baroja jaunak, Euskadiko Popularrak legebiltzar-taldeko legebiltzarkideak, lehendakariari egindako galdera, Gerra Zibilaren Euskadiko biktimentzako omenaldiari eta oroitzapenari buruzkoa. (11\_10\_05\_01\_0261)\n9. Jon Hernández Hidalgo jaunak, Elkarrekin Podemos legebiltzar-taldeko legebiltzarkideak, Gobernamendu Publikoko eta Autogobernuko sailburuari formulatutako interpelazioa, Euskal Autonomia Erkidegoko Administrazioaren zerbitzuak kanporatzeari buruzkoa. (11\_10\_04\_01\_0112)\n10. Borja Sémper Pascual jaunak, Euskadiko Popularrak legebiltzar-taldeko legebiltzarkideak, Gobernamendu Publikoko eta Autogobernuko sailburuari egindako galdera, Eusko Jaurlaritzaren partaidetzari buruz Diputatuen Kongresuaren Lurralde Batzordean. (11\_10\_05\_01\_0260)\n11. José Ramón Becerra Carollo jaunak, Elkarrekin Podemos legebiltzar-taldeko legebiltzarkideak, Ekonomiaren Garapen eta Azpiegituretako sailburuari egindako galdera, Alfa Precision Casting enpresaren likidazioari buruzkoa. (11\_10\_05\_01\_0259)\n12. Iker Casanova Alonso jaunak, EH Bildu legebiltzar-taldeko legebiltzarkideak, Ekonomiaren Garapen eta Azpiegituretako sailburuari egindako galdera, Alfa taldeko APC enpresaren egoerari buruzkoa. (11\_10\_05\_01\_0263)\n13. Carmelo Barrio Baroja jaunak, Euskadiko Popularrak legebiltzar-taldeko legebiltzarkideak, Hezkuntza sailburuari formulatutako interpelazioa, José Uruñuela Dantza Kontserbatorioa Eusko Jaurlaritzaren Hezkuntza Sailaren mendeko sare publikoan behin betiko txertatzeari buruzkoa. (11\_10\_04\_01\_0103)\n14. Rebeka Ubera Aranzeta andreak, EH Bildu legebiltzar-taldeko legebiltzarkideak, Hezkuntza sailburuari formulatutako interpelazioa, BHI Bidebietarako Hezkuntza Sailaren proiektuari buruzkoa. (11\_10\_04\_01\_0110)\n15. Miren Larrion Ruiz de Gauna andreak, EH Bildu legebiltzar-taldeko legebiltzarkideak, Hezkuntza sailburuari formulatutako interpelazioa, goi-mailako hezkuntzari buruz Europako Batzordeak egindako sei gomendioak garatzeko asmoei buruzkoa. (11\_10\_04\_01\_0111)\n16. Iñigo Martínez Zatón jaunak, Elkarrekin Podemos legebiltzar-taldeko legebiltzarkideak, Hezkuntza sailburuari egindako galdera, Urretxindorra ikastolaren egoerari buruzkoa. (11\_10\_05\_01\_0244)\n17. Jon Hernández Hidalgo jaunak, Elkarrekin Podemos legebiltzar-taldeko legebiltzarkideak, Osasun sailburuari egindako galdera, ospitaletako larrialdi-zerbitzuetako langileen soldata osagarriei buruzkoa. (11\_10\_05\_01\_0239)\n18. Laura Garrido Knörr andreak, Euskadiko Popularrak legebiltzar-taldeko legebiltzarkideak, Osasun sailburuari egindako galdera, euskal ospitaleen posizioari buruz Osasun Erreputazioko Monitorean (OEM). (11\_10\_05\_01\_0254)\n19. Jasone Agirre Garitaonandia andreak, EH Bildu legebiltzar-taldeko legebiltzarkideak, Kultura eta Hizkuntza Politikako sailburuari egindako galdera, Durangoko tren-geltoki zaharrari buruzkoa. (11\_10\_05\_01\_0265)


Euren kontura! - Alternatiba\nAlternatiba | 2010-02-21 21:23\nDenok ez gaude egoera berean ekonomia krisi bati aurre egiteko. Adibidez, BBVAk 2009a 4.210 milioi euro eskaseko irabaziarekin itxi du eta Goirigolzarri urteko 3 milio euroko erretiroarekin konformatu da. Beste alde batetik, Hego Euskal Herrian 2009.ko urte bukaeran 168.854 langabetu zegoen, 2008ko ekainean zegoena baino %66 gehiago. Kopuruak lotsagarriak dira.\nHala eta guztiz ere, hondamendira eraman gaituen ekonomia eredu kudeatzaileek sinestarazi nahi digute eurek aterako gaituztela putzutik kapital pribatuaren bitarteko magikoari esker. Hauen artean ditugu PSE eta PP, euskal aldaketari ekin eta ekin; eta UPN, PSNren utzikeriari esker Nafarroan jaun eta jabe diharduena. Ezin ahaztu PNV eta Hamaikabat, aurrekontu itun kolektiboan Patxi Lopezen lagun bihurtu direnak. Edo Espainian PSOE egiten ari dena, PNVren laguntzarekin kontuak aurrera ateratzeko.\nAkordio orokorreko testuinguru honek bakoitzari bere esparruan boterea mantentzea bermatuko dio, aurreko garaietako eredu ekonomiko antzuetatik atera gabe. Elkarrekiko irain eta kazeta bitarteko erantzun bortitzak antzerkia besterik ez dira, denak alde batera geratzen dira etekina banatu behar denean. Orduan krisiari aurre egiteko behar den batasuna aipatzen dute, denon artean pairatu behar dugun ezbehar triste bat bailitzan, behin behinekoa eta zoritxarrekoa, eta aukera bakarra hortzak estutu eta bide beretik jarraitzea izango balitz bezala. Ez digute aditzera eman nahi krisia oraindik indarrean mantendu nahi duten ekonomia eredu hondatu baten ondorio zuzena ez dela.\nBaina ezin ditugu inondik alde batera utzi bankuak eta patronala, guk hauteskundeetan aukeratu izan gabe ere, geure egunerokotasunean eragin izugarria dutenak. Patxi Lopezi aholku ematen dion sasijakintsu biltzarra dugu adibide tristeena bere gobernua mutinazioanalen finantza jokoen mende uzten duen ideiarik gabeko politikaria iruditzeko. Patronala gustura izango da gero; izan ere bere ametsak, geure amets gaiztoak, gauzatzear da berriro ere: gastu publikoaren murriztea, soldatenkertzea eta prekarietatea derrigortzea. Hau dugu demokraziaren pribatizatzea.\nGobernuek eskaintzen dizkiguten krisiaren aurkako planak euren lagun diren enpresen medesera eginak dira. Denon diruak xahutzen dituzte gizarte beharrizanetik barik behar pribatuei erantzuten dieten zentzugabeko obretan. Ekologia etsaitzat dute. Hala, Petronorrek coke gunea aukeratu du Muskizen, Iberdrolak eta Endesak Garoña ez ixtea erabaki dute eta enpresa eraikitzaileek AHTa, Pasaiako Superportua eta Urdaibaiko Guggenheima abiarazi dituzte.\nBien bitartean, EEEak (ERE gazteleraz) gero eta gehiago dira, txirotasuna hedatu egin da eta prekarietatea izurri bihurtu da. Emakumezkoek gizonezkoek baino soldata baxuagoak jasotzen jarraitzen dute, behin-behinekotasun handiagoa jasaten dute eta prestakuntza sozialik jasotzen ez duten pertsonen gehiengoa dira. Gazteriak ere lan baldintza okerragoak ditu. Aldi Baterako Enpresek morroitza banatzen dute. Espekulazioa bizilege eta ustelkeria goi arte bihurtu dizkigute. Bizitokia ez da egun eskubidea, baizik eta lukurreria epe erosoetan ordaintzen den pribilegioa.\nEsaten digutenaren aurka, ez dugu aberastasuna sortzeko gaitasunik galdu, berau banatzeko ohitura baizik. Ez diezagutela harpa jo, ez dezatela krisia erabili euren hondamendiak estaltzeko. Euren krisia euren kontura izan dadila, erantzuleena, bidegabekeria eta miseria zabaldu duten horiena, erabat zulatua dagoen gizarte eta ekonomia eredu zaharkitu bat kudeatu duten horiena.\nalternatiba kapitalismoa patronala


Azpitartetarrak nagusi dantzaren 'katedralean' — dantzan.eus\nHemen zaude: Hasiera › Hemeroteka › Azpitartetarrak nagusi dantzaren 'katedralean'\nAzpitartetarrak nagusi dantzaren 'katedralean'\nAzkoitiko bikoteak bigarren aldiz irabazi du euskal herriko dantza suelto txapelketa. Segurako Baratze pilotalekuan jokatu zen txapelketako epaimahaiak irabazleen "arintasuna" nabarmendu zuen\nDantza sueltoaren katedrala jendez gainezka zegoen atzo arratsaldeko 18.00etarako, denak dantzarien erakustaldia noiz hasiko irrikitan. Aldageletan, berriz, kriskitin soinua entzun zitekeen, parte-hartzaileak azken beroketak egiten ari ziren seinale. Eta hala, ordua iristean, hamabi bikoteak banan-banan tranpaldora igotzen joan ziren. Jon Ander eta Edurne Azpitarte izan ziren dantzatu beharreko arin-arin eta fandango doinuekin lehendabizi hankak bizi-bizi mugitu zituztenak.\nBizkaitik gerturatu ziren ordezkari bakarrek, Arkaitz Pascuas eta Nagore De las Cuevas sestaotarrek, itxi zuten partaidetza, gainontzeko partaide guztietatik desberdindu zituen dantza egiteko modu berezi batekin. Epaileek beren lana egiten zuten bitartean, Ziklus Dantz ikuskizuna eskaini zuen dantzari eta perkusionista talde batek; aurreko dantzari guztiek bezala, azken horiek ere txalo zaparrada handia jaso zuten.\nAzkenik, Nestor Basterretxeak eginiko eskultura famatua Azpitarte anai-arrebek altxatu zuten Baratze pilotalekuan, iaz gertatu zen moduan. Eneko Gil eta Nerea Vesga errenteriarrak geratu ziren bigarren, eta Aitzol Ena bergararra eta Miren Illarreta donostiarrak osatutako bikotea, hirugarren. Janzkera onena luzitu zuten partaideak Xabier Segura eta Lierni Martiarena hernaniarrak izan ziren.\nTxapelketaren "maila ona" nabarmentzeaz gain, Joxe Juan Ugalde epaimahaikideak eta adituak txapeldunen "esperientzia izugarria eta urte askotako eskarmentua" aipatu zuen. "Beren ezaugarria dantza erraz egitea da, aire eta indar handiz. Oso dantza zaila oso erraz egiten dute", gaineratu zuen. Gainera, zenbait "ikutu berezi" sartu omen zituzten beren urratsetan.


Euskal Etnopolo labelaren baitan, ekitaldia Frantziako ikerketa eta politika zientifikoaren gidaritza sailarekin, Euskal Kultur Erakundearekin eta EHESS eskolarekin lankidetzan antolatu zen. Eusko Ikaskuntza, Euskal Etnopoloko gidaritza batzordeko kidea izanda, topaketak bere egoitzan burutu zituen.\nJardunaldia «Ondareak eta sorkuntza: etnologia polinizaturik» izenburupean iragan zen. Etnopolo ezberdinek garatzen dituzten proiektuak aurkeztu zituzten, hala nola etnologian hartu-eman emankorrak aditzera ematea ahalbidetu zuen.\nGoizeko saioan, Sylvie Sagnes-ek aurkeztuta, GARAE Etnopoloak garatzen duen Epistemologia kokatu baten alde: literatura sorkuntza eta etnologia proiektuaren berri eman zuen. Ondoren Isabelle Laban Dal Canto eta Antonin Chabert-ek Inkesta etnografikoei loturiko arte eskaerak azaldu zuten, Salangoneko Etnopoloarentzako. Euskal Herriari dagokionez, Terexa Lekumberrik Zapat ( h ) ari, Hazparneko zapatagintza industriari buruzko antropologia eta arte proiektua ezagutara eman zuen, Euskal Etnopoloarentzat. Jarraian, Jean-Baptiste Bing eta Caroline Darroux Ahozko arte bitartekaritza baliatzeaz aritu ziren, «Ahozko Fabrika soziala» (La Fabrique sociale orale) Etnopoloari zuzenduta. Philippe Hanus-i eta Marina Chauliac-i (Auvergne-Rhônes-Alpes Kultur Ekintzarako Eskualde Zuzendaritza – DRAC -) esker, Artista, ikerlari eta lekukoen begirada gurutzatuak entzun ahal izan zen «Migrazioak, mugak, memoriak» Etnopoloaren baitan. Goizeko saioa ixteko, Ethnopôle occitanentzat zuzendutako Ethno[musiko]logoak eta artistak: bidelaguntasuna eta konplizitateak eremu okzitanoan, aurkeztu zuen Jean-Jacques Casteret-ek.\nArratsaldean, berriz, idazkera alternatiboak gizarte zientzietan landu ziren: Thomas Mouzard-ek Ikerketa nola beste modu batera egin eta konta? azaldu zuen. Ostean, Iruditeria alternatiboak osatzea edo nola etnologiaren inguruan idaztean mugimendu «herrikoiak» dena eraldatzen duen azaldu zuen Aurélie Dumain-ek, «Museo herrikoiak berrasma ditzagun» (Réinventons les musées populaires) Etnopoloarentzat. Bukatzeko, «Musikak, lurraldeak, interkulturalitatea» (Musiques, territoires, interculturalités) Etnopoloan jasota, Musika tresna bidaiariak – mundua gure atean joka hitzaldia entzun ahal izan zen Laura Jouve-Villard-ek aurkeztuta.\nTopaketak harreman-trukaketa ugari eta beste proiektuen berri izateko abagunea eskaini zuen bertaratutako partaide guztien artean.


Herri Ondarea :: Errondariak goizaldean bentanara\nErrondariak abisau barik etorten ziran, eta batak besteari aurrea koiuten, gainera. Bata bentanan paretan bazan, besteak harrika egiten eutsan. Igual neskato bategaz mutil bi egoten ziran apur bat berba eginda-edo, orduan danakaz egiten zan-eta. Horreexek zerok egoten ziran orduan bere. Errondariak goizaldean etorten ziran, etxean bere ez eien igarri kanpotik zala. Ohera joaten ziran lo egiten joango balira lez, eta gero… Igual bi edo hiru bere joaten ziran era batera, eta bentanan kanta itzelak egiten ebezan. “Altzau, altzau, neu bere altzauta nago, eta altzau zuek bere” esaten eben. Bentanan inondiko txakurra auzika entzuten zan. Ez eben gura euren aitak entzun eizan, ze euren aita serioa izan zan eta ez jakon gustetan mutilak etxe inguruan ibiltea.\nInformer: Mari Ugarte


Espainiako Kongresuak haurtzaroa gehiago babesten duen legea onartu du\nHala, sexu-abusuei dagokienez, biktimak 35 urte betetzen dituenean hasiko da preskripziorako epea. Legeak babes zabala lortu du, Vox izan baita kontra bozkatu duen bakarra.\nHaurrak eskolan. Argazkia: Irekia\nEspainiako Diputatuen Kongresuak behin betiko onartu du haurtzaroa babesteko legea, adingabeen aurkako sexu-abusuak gehiago jazarriko dituena, eta babes zabala lortu duena, bai politikoki, bai sektoreko erakundeen artean.\nKongresuko bozketan aldeko 297 boto jaso ditu legeak, eta 52 izan dira kontra agertu diren bakarrak, Voxekoak, hain zuzen ere.\nIndarrean sartzen den unetik aurrera, adin txikikoen sexu-gehiegikeriak salatzeko denbora gehiago tarte handiagoa egongo da, preskripziorako epea biktimak 35 urte betetzen dituenean hasiko baita zenbatzen, eta ez 18rekin, orain arte bezala. Gainera, norbaitek haurren aurkako indarkeria edo gehiegikeria kasuren baten berri badu, salatzeko betebeharra izango du\n70 milioi euroko aurrekontua izango duen legearekin, zabaldu egiten da indarkeriaren esanahia, Internetez egindako delituak ere jazarriko direlako, eta espezializatutako segurtasun indarrak, epaitegiak eta fiskalak aurreikusten dira, Informazio Erregistro Zentralarekin eta hezkuntza zentroetako ongizate eta babes koordinatzailearekin batera.\nAurrerantzean, kasuak auzitegietara iristen direnean, 14 urtetik beherako haurrek soilik behin deklaratu beharko dute ikerketan zehar, eta bisiten erregimena bertan behera geratuko da genero indarkeriagatik edo haurrak indarkeriaren biktima edo lekuko izan direnean.\nKongresuko eta Senatuko izapideetan Espainiako Gobernuak ekainean onartu zuen testua osatu dute, haurtzaroarekin lotutako erakundeek egindako proposamenekin, besteak beste.\nGoi Ganberan arduradunik ez duten adin txikikoen adina zehazteko biluztea eta genitalak begiratzea galaraztea eta erkidegoen eskumenak errespetatzea sartu zuten legean.\nBehe Ganberan, berriz, prozesu osoan haurrek entzunak izateko duten eskubidea indartu dute, eta kendu egin dituzte oinarri zientifikorik ez duten planteamenduak, tartean gurasoen alienazio sindromea deiturikoa. Horren arabera, amak seme-alaba aitaren aurka manipulatzen zuela uste zen.\nErakunde sozialek txalotu dute "lege aitzindaria" delako, urrats historikoa delako, eta Espainia erreferente bilakatzen duelako nazioarte mailan, Haurren Eskubideen Batzordeak 2010ean egindako aldarrikapenak aintzat hartzen dituen heinean, besteak beste.\nBaina ohartarazi dute orain legea indarrean jartzea falta dela: epeak aurreikusten dira eta bete behar diren konpromisoak daude. Horixe adierazi dio behintzat Save the Childrenek Efe albiste-agentziari.\nAdibide moduan haurtzaroan espezializatutako epaitegiak sortzea, estrategia bat onartzea eta Haurren Partehartzerako Estatuko Kontseilua eratzea aipatu ditu.


Euskal arkitektura gazteak Donostiako Alde Zaharra janzten du, ‘Peña Ganchegui Saria 2021’ erakusketarekin - Bienal Internacional de Arquitectura\nGaur goizean aurkeztu da erakusketa, sariaren irabazleak eta aurtengo hiru aipamen bereziak protagonista dituena.\nErakusketa Peña Ganchegui Artxiboak antolatzen du eta Ane Arce eta Iñigo Berasategui 2019ko irabazleek diseinatu dute.\nErakusketan egitura bertikal bat dago, bi altueratan banatutako hiri-espazio bereko bi eremu bisualki lotzen dituen eraikuntza.\nArratsaldean, aurtengo edizioko irabazleek, Iñigo Ocamica eta Iñigo Tudanca, ‘Baldintzek sortutako abaguneak’ hitzaldia eskainiko dute Euskadiko Arkitektura Institutuan.\nPeña Ganchegui Artxiboak ‘2021eko Peña Ganchegui Saria’ erakusketa aurkeztu du gaur Mugak/Euskadiko Nazioarteko Arkitektura Bienalaren barruan. Santa Maria Basilikaren kanpoaldean kokatuta dago, Donostiako Alde Zaharrean, eta Euskal Arkitektura Gaztearen Sariaren hirugarren edizio honetako epaimahaiak aukeratutako taldeen lana biltzen du erakusketak.\nPeña Ganchegui Artxiboak antolatu du erakusketa, eta 2019ko edizioan saritutako Ane Arce eta Iñigo Berasategui BEAR estudioko kideek diseinatu dute. Erakusketak Abuztuaren 31 eta Andereño E. Zipitria kaleen arteko espazio publikoan dauden bi mailak lotzen dituen egitura bertikala du. “Bi mailak lotzen ditu, eta goi-mailan metro batzuk gora altxatzen da. Ispilu-mekanismo baten bidez, muntaiak beheko mailara hurbiltzera ahalbidetzen du, leihotik kuxkuxetzen ibiltzeko, hormaz haratago horizontea bilatzeko, azken finean, saritutako arkitekto gazteen lana ikusiz gozatzeko”, Rocío Peña Artxiboko zuzendariak azaldu duenez.\n“Erakusketak bi mailetan, bi kotetan eta bi begiradetan oinarritzen da: orainaren eta beheko zatiaren berehalakoa; errekonozimendua, errespetua eta lekua. Urrunean dagoena amets egiteko, etorkizuneko talentuaz gozatzeko eta horizontea bilatzeko”, Arce eta Berasateguik nabarmendu dutenez. “Peña Gancheguik zioen bezala, lekua jada leku bat zen, eta hain inguru harrigarrian jarduteak babesa ematen du, eta beste batzuek zugatik hitz egitea ahalbidetzen du”, gaineratu dute.\nPeña Ganchegui Saria bi urtean behin banatzen da, Peña Ganchegui artxiboaren eskutik, Eusko Jaurlaritzako Etxebizitza, Lurzoru eta Arkitektura Zuzendaritzarekin lankidetzan. XX. mendearen bigarren erdialdeko euskal arkitekto nabarmenetako batengandik jasotzen du izena, eta arkitektura-ibilbide gazteak saritzeko eta, aldi berean, sortzen ari den proiekzioa duen karrera bat bultzatzeko asmoarekin ematen da, kultura arkitektonikoa sustatzen, garatzen eta sendotzen laguntzen duten ekarpen eredugarriak aurkeztuz.\nHamarkada bat baino gutxiagoko esperientzia duen arkitekto baten edo batzuen ibilbide hasiberria saritzen da, baldin eta beren lan profesionala Euskadin jorratzen edo jorratu badute. Aurten, Ocamica Tudanca Arquitectos estudioak lortu zuen saria urriaren 7an. “Alderdi garrantzitsuena elkar ezagutzea izan zen, interesak eta beldurrak eta kezkak partekatzeko sareak sortuz. Gurea bezain debaluatua dagoen eta hain prekarioa den lanbide honetan, sari hau bezalako ekimenak eskertzen dira, ahalegin handiz bidea irekitzen saiatzen garen gazteentzat bultzada txiki bat baita”, nabarmendu dute Iñigo Tudanca eta Iñigo Ocamica estudioaren sortzaileek.\nAurtengo epaimahaiak, gainera, hiru aipamen berezi eman zizkien Jonander Agirrek, Alex Etxeberriak (Eloi Landia) eta Guillermo Avanzinik aurkeztutako hautagaitzei. Erakusketa azaroaren 30era arte egongo da ikusgai.\n‘Baldintzek sortutako abaguneak’\nArratsaldean, 18: 00etan, Iñigo Ocamica eta Iñigo Tudanca Euskadiko Arkitektura Institutuan egongo dira, ‘Baldintzek sortutako abaguneak’ hitzaldia eskaintzeko. Bertan, lanbideko lehen urteetan izandako esperientziei buruzko gogoeta egingo dute, eta denboran kateatutako hainbat obra bilduko dituzte, testuinguruak proiektu-aukera gisa topatutako mugak ulertzea ardatz hartuta.\nBienalak bihar jarraituko ditu bere jarduerak\nBihar, ostirala 29, Mugak/-en beste erakusketa bat aurkeztuko da Alde Zaharrean. Oraingo honetan Euskal Herriko Arkitektoen Elkargo Ofizialak mahai-ingurua antolatu du bere ‘Arantzazu, 70 urte’ erakusketaren inguruan. 18: 00etan izango da Euskadiko Arkitektura Institutuan, eta bertan izango dira, besteak beste, arkitektoa eta Francisco Sáenz de Oizaren alaba, María Luisa Sáenz Guerra, eta arkitektoa eta Luis Laorgaren biloba, Enrique Arenas Laorga. Erakusketak Arantzazuko Andre Mariaren Basilikaren eraikuntzan bi arkitektoek izan zuten papera aldarrikatzen du, eta Donostiako D 'Museoan egongo da ikusgai, hilaren 30etik aurrera.\n70.000 pertsona inguruk gozatu dute Euskadiko Nazioarteko Arkitektura Bienalak urriaren 27tik azaroaren 30era eskaini duen programaz. Edizio hau lurralde osoan izan da ikusgai, eta ia ehun jarduera antolatu dira Donostian, Gasteizen eta Bilbon. “Mugak/ek arkitektura herritarrengana hurbiltzen du, jakintsuentzat edo espezialistentzat gordetako zerbait ez dela erakutsi...


Altsasuko auzia: Epaia 'bidegabea' dela salatu du legalari talde batek | Berriak Politika | EiTB\nAltsasuko auzia: Epaia 'bidegabea' dela salatu du legalari talde batek\nIñaki Lasagabaster EHUko katedraduna eta abokatua da 200 irakasle eta legalari baino gehiago biltzen dituen plataformaren bozeramailea eta gaur Nafarroako Parlamentuan izan da.\nIñaki Lasagabaster EHUko katedraduna eta abokatua. Argazkia: EFE\nMilaka herritarrek babesa adierazi diete Altsasuko gazteei eta haien familiei\n200 legelaritik gora biltzen dituen Zuzenbideko Profesionalen plataformak salatu du Altsasuko gazteen aurkako auzia "bidegabea" izan dela. Bi eta 13 urte arteko kartzela-zigorrak ezarri dizkiete zortzi gazteei bi guardia zibilekin eta haien bikotekideekin izandako liskarragatik.\nIñaki Lasagabaster EHUko katedraduna eta abokatua da plataforma horren bozeramailea eta gaur Nafarroako Parlamentuan agerraldia egin du bere testigantza emateko. Altsasukoa baino kasu bidegabeagorik bilatzea "zaila" dela esan eta justiziak "oreka" topatu behar duela eta Estatuak "pertsonen eskubideak bermatu" behar dituela erantsi du.\nZortzi akusatuei terrorismo delitua leporatzea "gehiegizkoa eta desegokia" izan zela azpimarratu du, "objektibotasun eta inpartzialtasun printzipioetatik urruntzea suposatzen zuelako horrek". Instrukzio fasean irregulartasunak izan zirela eta auzipetuei leporatutako delituak "susmoetan" oinarritzen zirela adierazi du, "eta hori guztia Zuzenbide Estatuaren kontrakoa da".\nKasua Auzitegi Nazionalean epaitu izana ere zalantzan jarri du eta prozesu judizialean defentsek aurkeztutako froga asko aintzat hartu ez zirela gogoratu du.\nEpaiak terrorismo delitua baztertzen badu ere, gorroto larrigarria onartzen du, "eta delitu hori oinarrizko eskubideak urratzen diren kasuetarako dago aurreikusita", azaldu du. Ildo berean, desordena publikoen delitua egoztea zuzena ez dela iritzi dio, aurretik pentsatutako erasoen kasuan eta kaltetuen artean hirugarren pertsonak daudenean soilik aplikatu daitekeela iritzita.\n"Terrorismo deliturik izan ez zela onartu arren, homizidio kasuetan ezartzen diren zigorrak jarri dizkiete, eta hori ez dator bat justiziaren ideiarekin", nabarmendu du Lasagabasterrek.


Hasiera Maiz egiten diren galderak Inbertitzaileentzat\nNola egin diezaioket ekarpen bat proiektuari?\nProiektu bat Crowdfunding Bizkaiaren webgunean aktibo dagoen bitartean (50 egun), kreditu-txartel bidez egin daitezke ekarpenak, Lemon Way ordainketa-plataforma erabilita. Crowdfunding Bizkaiak ez du zure kreditu-txartelaren datuak atzitzeko modurik. Bermatzen dizugu txartela erabiltzea guztiz segurua dela; izan ere, datuak zifratuta transmititzen dira, zure datu pertsonalak eta ordainketari loturiko datuak babesteko.\nZenbateko ekarpena egin diezaioket proiektu bati?\nEgiaztatutako inbertitzaileek nahi besteko ekarpena egin diezaiekete Crowdfunding Bizkaiak argitaratutako enpresei. 5/2015 Legeak “egiaztatu gabeko” inbertitzaile gisa definitzen duen horietakoa bazara, gehienez ere 3.000 € inbertitu ahalko dituzu proiektu batean, eta gehienez ere 10.000 € urtean Crowdfunding Bizkaiaren gunean argitaratzen ditugun proiektuetan.\nZer jasoko dut proiektu bati ekarpena egitearen truke?\nEgindako ekarpena ordezkatzen duten akzioak jasoko dituzu.\nEkarpen bat bertan behera utz dezaket?\nEkarpen bat egiten duzunetik, 7 egun izango dituzu ekarpena bertan behera uzteko. Gainera, proiektu batek errondaren %80 lortzen duen lehenbiziko aldian, beste 7 egun izango dituzu ekarpena bertan behera uzteko. Edonola ere, edozein galdera izanez gero, Crowdfunding Bizkaiako taldearekin harremanetan jar zaitezke crowdfundingbizkaia@bizkaia.eus e-mailaren bitartez.\nMunduko edozein tokitatik egin dezaket nire ekarpena?\nBai, ez dago arazorik. Ekarpenak munduko edozein tokitatik egin daitezke.\nInbertitzaile gisa, zer egin dezaket nik proiektuak arrakasta izan dezan?\nEgia esan, guztiz funtsezkoa zara. Crowdfunding Bizkaiaren proiektuak ezagutarazteko, batez ere sare sozialak erabiltzen dira. Proiektu bat interesgarria dela uste baduzu, rol aktiboa izan dezakezu proiektua ezagutarazteko; hala, arrakasta izateko aukera gehiago izango ditu.\nZer gertatzen da babestu dudan proiektu batek arrakasta badu eta finantzaketa jaso eta gero azkenean gauzatzen ez bada?\nCrowdfunding Bizkaiaren plataforman proiektu bat duten eta finantzaketan arrakasta izan duten ekintzaileak behartuta daude hura gauzatzera, proposatutako baldintzetan, baita proiektu horretan inbertitu duten pertsonekin dituzten betebeharrak betetzera ere. Arrazoiren bat dela eta ezin badituzte betebehar horiek bete, inbertitzaile guztiei dirua itzuli beharko diete.\nNor dira egiaztatutako inbertitzaileak?\nInbertitzaileak egiaztatzeko prozesua Enpresen finantzaketa sustatzeko Legeak (apirilaren 27ko 5/2015), arautzen du. Bertan, honela definitzen dira egiaztatutako inbertitzaileak:\n1. Balore Merkatuaren Legearen (uztailaren 28ko 24/1988) 78.bis3 artikuluko a), b) eta d) letretan aipatzen diren pertsona fisiko eta juridikoak.\n2. Euren kabuz baldintza hauetako bi gutxienez betetzen dituzten enpresariak:\nAktibo dauden partida guztien zenbateko osoa milioi bat eurokoa edo handiagoa izatea\nNegozioen urteko zifraren zenbatekoa bi milioi eurokoa edo handiagoa izatea\nBere baliabide propioak 300.000 eurokoak edo handiagoak izatea\n3. Baldintza hauek betetzen dituzten pertsona fisikoak:\n50.000 euro baino gehiagoko urteko diru-sarrerak dituela frogatzea edo 100.000 eurotik gorako finantza-ondarea duela frogatzea\nAurretik egiaztatutako inbertitzailetzat hartzeko eskatzea eta berariaz uko egitea egiaztatu gabeko inbertitzaile gisa tratatua izateari\n4. Aurretik egiaztatutako inbertitzaile izatea eskatzen duten enpresa txiki eta ertainak, baita pertsona juridikoak ere.\n5. Finantza-aholkularitzako zerbitzua baimendutako inbertsio-zerbitzuen enpresa batekin kontratatu dutela frogatzen duten pertsona fisiko edo juridikoak, plataformaren finantzaketa-tresnei buruzko aholkularitza jasotzeko.


Kinkea zozketak 5.000 euro utzi ditu Arrankudiagan - Arrankudiaga-zollo - Aiaraldea.eus\nKinkea zozketak 5.000 euro utzi ditu Arrankudiagan\nTxabi Alvarado Bañares 2020-05-24 16:01\nKinkea zozketako 5.000 euroko sarietako bat Arrankudiagako bizilagun bati egokitu zaio. / Aiaraldea.eus\nEuskal preso politikoen senideen alde dirua biltzea da zozketaren xedea.\nKinkea zozketak 5.000 euroko sari bat utzi du Arrankudiagan, Geuria.eus hedabideak jakinarazi duenez. Astelehenean egin zen zozketa, eta hainbat sari banatu ziren Euskal Herri osoan zehar: 20.000 euroko zati bat, 5.000 euroko hiru, 1.000 euroko hamabost, 500 euroko hogei eta 100 euroko 100 sari.\nEtxerat Elkarteak sortutako zozketa da Kinkea, eta euskal preso politikoen senideen alde dirua biltzea du helburu. Ekimen berezia da, lau zozketa egiten dira urtero (bana urtaroko), eta horietan parte hartzearen truke artelanen laminak ematen dira.\nMartxoaren 21ean egin nahi zuten udaberriko zozketa, baina maiatzera arte atzeratu behar izan dute, COVID-19a dela eta.


Antisorgailuak eta emakumeon osasuna arriskuan jartzea – Kaixomaitia.eus | Bloga |Saltsa badago!\nAntisorgailu hormonalak, oso arriskutsu\nEssureez da antisorgailu hormonala, eta behin betiko metodoa izanik, ez dago hain zabalduta. Emakumeoi, normalean, pilula antikontzeptiboa gomendatzen digute bikote harreman egonkorra badugu, aintzat hartu gabe horiek sortzen dituzten ondorioak.\nArriskuak oso txikiak direla saltzen digute, ez direla ondorio horiek nabaritzen. Nik bizitu dut hori, eta nire inguruan ere istorioak hainbat dira. Nire kasuan, bitan izan dut antisorgailu hormonalekin esperientzia. Lehenik, Yasmín errezetatu zidaten. Ginekologoaren esanetan, antisorgailu hormonal suabeena da, ia hormonarik eta ondoriorik ez duena. Dezente gizendu ez ezik, ile pila galdu duen, nire mototsa lodieraz erdia izatera iritsi zen arte.\nBigarren aldian eraztuna gomendatu zidaten: NuvaRing. Are suabeagoa eta erabilerrazagoa omen zen, ez bainuen egunero pilula bat hartzeaz gogoratu beharko. Bai, erosoa zen, baina ondorioak, izaeran behintzat, askoz ere okerragoak. Gogoan dut lagun batek eta biok hasi genuela tratamendua batera. Biok oso gaizki pasatu genuen, bizipoza galtzeraino, bazirudien depresioa genuela.\nAzkenean, urteetan hormonak hartu ondoren, ginekologora jo behar izan nuen hormonarik gabeko antisorgailu eske. UBG Umetoki Barruko Gailua eskatu nuen, hormonarik gabekoa (hormonarekin ere egon badago eta). Hasieran, edo lehen behintzat, asko kostatzen zitzaien medikuei UBGa jartzea haurrik ez genuen emakumeoi. Zorionez, hori ere aldatzen ari da.\nEzagutzen ditut ere antisorgailu hormonalekin arazorik izan ez duten emakumeak. Ez dut esan nahi kasu guztietan arazoak izaten direnik. Hala ere, ez dut uste hormonak hartzeak onik egiten duenik. Nik behintzat, hormonarik gabeko antisorgailuen aldeko hautua egin nuen aspaldi. Artikulu honekin minutu bat hartu eta hausnartzea besterik ez dut nahi, ahal bada, zuen osasuna zaintzea. Bideo oso labur bat ere utziko dut hemen, ea laguntzen dizuen:\nantisorgailu hormonalak antisorgailuak antisorgailuak eta osasun arriskua emakumeen antisorgailuak Essure Nagore Vega Novaring sexu harremanak sexua


kritiken hemeroteka » Gudari zaharraren gerra galdua\n« Ez naiz damu | Bakan ale bitxia »\nGudari zaharraren gerra galdua / Ramon Saizarbitoria / Erein, 2000\nGudari zaharraren gerra galdua Irati Marañon / aiaraldea.eus, 2013-06-05\nSobera ezaguna da Ramon Saizarbitoria euskal literaturaren plazan, autore mitiko horietako bat. Gainera, denbora luzez idatzi gabe egon ondoren, Martutene liburukotea argitaratu zuen iaz, eta hainbat sari garrantzitsu lortu ditu.\nGiza harremanen idazlea da Saizarbitoria, nabari da, bai, soziologoa dela. Oraingoan gudari izandako gizon baten istorioa kontatzen digu.\nTrantsizio garaian gaude, Donostian, eta gudari ohiak notarioarengana joan behar du, gudan galdu zuen hankagatik kalte-ordaina onar diezaioten. Harekin Intxortako frontean ibilitakoak ere ezagutuko ditugu, eta oroitzapenak harilkatuz Gipuzkoa eta Bizkaia arteko mugara bidaiatuko dugu, 36ko Gerrako pasarte ilunenetara. Horrela, bada, hanka nola galdu zuen kontatuko digu Saizarbitoriak, kontakizun ezin tristeago batean. Hegazkin alemanak Intxorta aldea bonbardatzen ari zirela, protagonista trintxeraren goialdetik zergatik ez zen jaitsi jakingo dugu, hortxe dago-eta nobela labur honen gakoa.\n“Ez zekien besterik zer erantsi esandakoari, neurri batean edo bestean alferrikakotzat edo ez funtsezkotzat hartua ezin izan zitekeenik. Gogoan zuen oraindik trintxera gainean, tiroa jaso baino bi minutu lehenago, inongo arretarik gabe Loxetara so zegoela, tenienteak egin zion oihua: “Jaits hadi, babo hori!”. Baina, noski, hori aipatzea ez zitzaion komeni, eta isilean gorde zuen, hain modu aldrebesean zegoela aitortzea gertatuaren errua bere gain hartzea zatekeen heinean, pentsioa ukatzeko erabil zezaketelako. Baina hori zen egia, eta ongi asko zeukan gogoan”.\nBurkide batek esanda daki gure gudariak gerran galdutako hanka lurperatu egin zutela, Kanpazarretik gertu, han nonbait, eta jakin-minak bultzatuta, tragediaren parajeetara itzuliko da, hankaren arrastoak aurkitzeko asmoz. Bilaketa horretan lagun egingo dio irakurleak, eta orduantxe biziko ditu kontakizunaren unerik hunkigarri eta gogorrenak.\n“Amianok esaten zuen, ermitan ezinean, leku egokia iruditu zitzaiola hura: urmael baten ertzean, Intxorta aldera, mugarri baten ondoan justu, bi arratara. Gurutze bat jarri omen zuen. Lehendabizi bi eskuez zulatu zuen hura, hatzak odoldurik jada, gerrian zeraman baionetaz oroitu zen arte; eta harekin jarraitu zuen zuloa handitzen, harria aurkitzeraino. Ondoren bota beltza kendu zion lohadarrari, eta galtzerdi odoldua, ordurako erabat odoldurik zegoen alkandoran bildurik, ehortzi egin zuen. Eta abarrez eginiko gurutze bat jarri zion gero”.\nZinez gordina da eleberri hau, baina ederra, eta Saizarbitoriaren nobelagintzan murgiltzen hasteko oso aproposa. Belaunaldi oso baten nahigabea, gerra galdu zuen herri baten oihua gorpuzten ditu protagonistak.


Abies, Ingurumen Errekurtsoak, S.L, 2008. urtetik ingurugiro lanetan murgilduta dagoen kontsultoria da. Euren partaideek ingurugiro esparru desberdinetan zazpi urteetan zehar buruturiko lanek bermatzen dute beraien experientzia.\nLan taldeko partaide esta laguntzaile guztiak, lan multidisziplinala burutzen dute. Horrela, buruturiko lan eskaintza maila handi eta kalitatekoa da, garantia kontraktual espezifiko batzuengatik aseguratuta.\nNahiz eta Abies, Ingurumen Errekurtsoak, S.L, Penintsula guztian jarduten duen, euren lan experientzia handiena Errioxa, Gaztela Leon, Euskal Autonomia Erkidegoan eta Nafarroan du.\nAbies, Ingurumen Errekurtsoak, S.L,-ak duen abantaila eure lan talde multidisziplinala da. Hau oso lagungarria da bai empresa pribatu zein Administrazioak eskeinitako proposamenen aurrean eman dakiekeen erantzuna ahalik eta eraginkor eta azkarren izan dadin. Lan taldea ARA-2007110026 zbk duena, bi Biologia Lizentziatu, Ingurugiro Zientzia lizentziatu bat eta Nekazal Ingeneri Tekniko batez osatua dago. Empresa hau Gaztela eta Leon-eko Juntagatik homologatuta dago ingurumen-inpaktu ikerketak burutzeko egun alor honetan dagoen legediarekin.\nLan baldintza eta eskaintzaren arabera, Abies, Ingurumen Errekurtsoak, S.L, eure lanarako osagarria eta lagungarria izan daitekeen beste laguntzaile-sare batekin ere kontaktuan dago.\nTopografia Ingeneri Teknikoa.\nLan prebentzio teknikaria.\nLan publiko-hidrologia Ingeneritza Teknikoa.\nAbies, Ingurumen Errekurtsoak, S.L, ingeneritza desberdin, akreditaturiko laborategi eta Ingurugiro Asoziazio Profesionalekin ere parte hartzen du Errioxan, zerbitzu oso eta integrala eskeiniz maila guztietan.


Aireportuko 3. Radar Babesa | RayHaber | raillynews\nHasieraTURKEYMarmara eskualdea34 Istanbul3. Aireportuko Radar Babesa\n12 / 12 / 2017 34 Istanbul, RAILWAY, GENERAL, GOIBURUKO, TURKEY\nIstanbuleko aireportua pista da\n3 berria. Aireportuko Radar Babesak, DHMİ, 3'inci aireportuak sentsoreekin eta radarrak dituzten azken teknologiak babestuko dituzte. Proiektua Antalian pilotatuko da. Urtebete baino gutxiago ireki den 3 aireportuaren eraikuntzak abiadura bizian jarraitzen du, segurtasun sistemetarako botoia sakatu den bitartean. Iaz 28 Estatuko Aireportuen Agintaritzako Zuzendaritza Nagusiak (DHMİ), aireportuetako segurtasun teknologiak areagotu zituen ekainean Atatürk aireportuaren aurkako atentatu terroristaren ondoren, 3'ün aireportuaren ingurumen segurtasuna radarrean oinarritzen da. Gaueko ikusmen sentsoreen kamerak eta radarrak barne hartuko dituen sistema berrian, irudiak lur azpian jarritako zuntz optikoekin kontrol zentrora transferituko dira. Teknologia osoaz hornituta, sistema berriak segurtasun unitateei ohartaraziko die terror edo egoera arriskutsuen aurrean.\nPilot proiektua, hau da, Turkiako gehien atzerrikoak sarrera Antalya aireportua egin behar ezartzeko. DHMİ-k TL 16 milioi euro gastatuko ditu Antalya aireportuan instalatuko duen radar segurtasun sistemarako. DHMİ Fundak Ocak zuzendari nagusiak esan du datozen egunetan Antalya aireportuan radar-oinarritutako segurtasun sistemaren inbertsioaren kontratua sinatuko dela.\nUrtarrila, “Antalya aireportuko ingurumen segurtasun guztia egingo dugu radararekin. Aireportuaren inguruan gaueko ikuspegia 4 radar eta kamera sentsoreak jarriko ditugu. Irudi hauek berehala transferituko dira lurpetik zuntz optikoz kontrolatzeko zentroan. Sistema oso konplexua eta ona. Hegaztiak hegan egiten badu, badakigu. "\nBIG BEHATU DA\nRadar oinarritutako perimetro segurtasun sistema pilotu gisa eskualde gisa, batez ere, Ankara Esenboga aireportua Funda Ocak azaldu, sistemaren expropriazio mugak izan da Antalya desplazatu delako, esan zuen. Ocak Esenboğa aireportuan hirugarren pista amaitu ondoren, sistema berdina instalatu nahi dugu, esan zuen Ocakek, jakinaraziz gero, ingurumenaren segurtasuna radarekin eta sentsore kamera batekin lortuko dela aireportu nagusietan.\n3 gutxi gorabehera 100 MILIOI URTEKO\nTurkian ere bere segurtasuna Funda urtarrilaren 2017 aireportuetan inbertsio buruzko informazioa partekatzeko, "aurten 35 milioi libera, aireportuko X-izpien makina docs jarri genuen. 500 ere erosi genuen 24-eko mila dolar gorputz eskaner gailuetatik. AEBek eta Erresuma Batuek aplikatutako kabina debekatu ostean, 4 tomografia gailuak erosi genituen. " Urtarrilean, 2014-2017 aireportuko segurtasun teknologiaren urteen artean 100 milioi TL inguru gastatu du.\nAbiadura Kontrol gabe Radar\n88 urteko Yahşihan tren geltokia babestuta dago\nTCDD Penintsula Historikoaren Babeserako Plan Gidaria eman zuen\nHaydarpaşa geltokia, Kadıköy Plaza etetea eta inguruak babesteko Plan Nagusia\nLizitazio Iragarkia: Transformadorearen Azpiestazioen Babespen Batzordeak berritzea\nKontratazioko Oharra: Babeserako eta Segurtasun Zerbitzua Nusaybin geltokian\nHaydarpaşa Babes proiektua kasua bikoizteko\nEraldatutako Zentroen Babespen Panelen berritzea\nAireportuko trenbide sistemaren konexio proiektua Gayrettepe aireportuko linearen zulaketa ...\nKonyako autobus gidarientzako babes gardeneko kabina\nKontratazio Oharra: Mailako pasabideak babesteko sistema


Trans Danz jaialdiak hainbat Ballet Junior talde bilduko ditu Biarritzen apirilean — dantzan.eus\nHemen zaude: Hasiera › Hemeroteka › Trans Danz jaialdiak hainbat Ballet Junior talde bilduko ditu Biarritzen apirilean\nTrans Danz jaialdiak hainbat Ballet Junior talde bilduko ditu Biarritzen apirilean\nEkintza honek Biarritzera joan diren dantzariek bizi izandako elkartrukatzea publikoaren aurrean erakusteko aukera emango die. Bisitatuko dituzten antzerkiak Biarrizko Kasinoa eta Donostiako Gazteszena antzokia (Egia auzoko kulturgunean) dira. Ikuskizun hauentzako sarrerak 18 eurokoak dira Biarritzen eta 10 eurokoak Gipuzkoako hiriburuan.\nElkartuko diren lau taldeak Ballet Junior de Geneve, Cannes Jeune Ballet, Ballet Biarritz Junior 3 eta Junior Ballet de Toscane dira. Antolatzaileek azaldu dutenaren arabera, «paregabeko bisitazuna» duten taldeak dira.\nEuropa osotik etorritako gazteak direnez, egitasmo honek emango dien aukera euren lanbidearen kontzientzia hartzea izango da. Horrez gainera, Trans Danzeko arduradunek azpimarratu dute nortasun artistikoa lantzeko eta bizitako esperientziak biderkatzeko aukera irekiko diela «etorkizunean dantza konpainia nagusietako kide» izango diren haiei.


Free chat Dundee Herriaren. Ausazko arrotz doan txateatu berehala Dundee Herriaren tik.\nFree chat Dundee Herriaren\nOngi etorri Chatroulette Dundee HerriarenEdozein lekutan, munduko pertsona aleatory bat konektatzeko. Chatroulette Dundee Herriaren dezakezu honako aukeren artean aukeratu:- Guztiak pertsona mota Dundee Herriaren doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nDundee Herriaren hirien zerrenda:


Zamzar, formatu bihutzailea\nZure Iragarkia hemen\nFitxategi bat formatu batetik beste batera aldatzeko gaitasuna.\nDoan Bertsioa: 100Mb.\nAplikazioaren web orria ikusi\nAplikazio hau nirea da\nZamzar bideo, audio, testu, etab. formatu ezberdineta bihurtzeko tresna librea da. Fitxategi bat igo eta bihurtu nahi dugun formatu zehaztu besterik ez dugu, eta minutu batzuk barruan esteka bat jasoko dugu gure posta elektronikoan, non fitxategia deskargatu.\nDoan 100MB arte bidaltzea dugu.\nZamzar fitxategi formatu ezberdin askoren arteko bihurketa onartzen du. Eta formatu berriak etengabe gehitzen ari da.\nFormatu ezberdinen artean, honako hauek:\nIrudiak: (bmp, jpg, gif, ico, PCX, gif)\nDokumentuak (doc, docx, csv, html, pdf, pps, rtf, txt)\nAudio formatuak (mp3, wav, AAC, ac3, FLAC, ahari, wav, WMA)\nBideo formatuak (avi, flv, 3gp, Asf, ipod, mov, mp4, ogg, rmvb, vob)\nFormatu Trinkotuak (rar, zip, 7z, tar)\nFormatu bihurtzeaz gain, bideoak deskagatzeko aukera ematen du esteka baten bidez eta nahi duzun formatuan gordetzen. FilePigeon bidez fitxategi astunak bidali dezakegu. Eta erregistratu egiten baldin bazara zure bihurtutako fitxategiak kudeatzeko aplikazioa izango duzu.\nIritzia eta kalifikazioa eman:\nOso tresna erabilgarria da, irudi, dokumentu, musika, bideo, ebook eta bestelakoak formatuz bihurtu behar dugunean. Zure e-postan link bat jasoko duzu fitxategia deskargatzeko era erosoan. Gainera, youtube bideoak bihurtzen ditu ere. Doan 100mb-eko fitxategiak bihurtu ditzakezu. Formatu aukera handia dauka.\nIritziak eta kalifikazioak


Aurkeztu da Teknopolis zientzia eta teknologiari buruzko saioaren denboraldi berria. Asteburu honetan abiatuko da, ETB1en eta ETB2n; bietan, ordu berean: 13:30ean. Zientzia eta teknologia eguneroko bizitzaren zirrikitu guztietan aurki ditzakegula erakusteko asmoa du Elhuyarrek eta ETBk elkarrekin ekoitzitako saio honek.\nTeknopolis saioaren lantaldea. Ezkerrean, bi zuzendariak: Nagore Rementeria Argote eta Iñaki Leturia Yurrita. - Arg.\nLeturiak azaldu duenez, lifting bat egin diote saioari; hala, gaztetuta eta itxura berrituarekin dator. Kolore biziz jantzita, erritmoaren eta sakontasunaren arteko oreka bilatzen dute lantzen dituzten gaietan. Horren adibide dira datozen saioetan azalduko direnak: garagardogintzako berritasunak, Arabako dinosauroak, saguzarren bila Alkizan, eta suteen detektibeak.\nTeknopolis, 22. denboraldia\nTeknopolis denboraldiaren bukaeran\nTeknopolis saioa antenan


KONTZERTUETAN NOLA PORTATU | El Correo\nZurekinKONTZERTUETAN NOLA PORTATU\nKONTZERTUETAN NOLA PORTATU\nIruzkina sare sozial batean agertu zen: «Lotsagarria jendearen portaera. Lagunekin hitz egin nahi badute, zergatik ez dira haiekin tabernaren batean biltzen?»\nROBERTO MOSO Lunes, 8 enero 2018, 23:37\nIruzkina sare sozial batean agertu zen: «Lotsagarria benetan jendearen portaera, ezin dut ulertu batzuen jokabidea. Lagunekin hitz egin nahi badute, zergatik ez dira haiekin tabernaren batean biltzen? Horrelakoetan heziera falta ikaragarria sumatzen dut nik».\nBilbon izandako Teenage Fan Club taldearen emanaldi ostean idatzi zen hori. Azken bolada honetan askotan irakur daitekeen kexa mota baten erakusgarri modura ekarri nahi izan dut hona.\nEgia esan, hor deskribatzen dena guztiz ezaguna egiten zait. Nire kasuan, aitortu behar dut, egoera horren bi aldeetan ikusi dut nire burua noizbait. Amorru bizia sentitu dut nire ondoan kalaka bizian zeudelako, nik gustuko talde baten kontzertua dastatu nahi nuen bitartean, baina beste batean, abesti baten leloa kantatzen ari nintzela, norbaitek ni entzutera ez zela etorri aurpegiratu zidan...\nGaztaroa aspaldian atzean utzi badut ere, ez naiz ni arlo askotan eskarmentu handiko tipo bat sentitzen. Zerbaitetan esperientzia izatekotan, kontzertuak ikusten -eta ematen- daukadala esango nuke.\nLaurogeiko hamarkadan gurean lehertu zen eztanda horretan ez zen batere ohikoa jendetza lasai eta hizketan ikustea. Zikatriz, Eskorbuto, La Polla Records, RIP, Hertzainak edota Barricada taldeen ikuskizunetan, oro har, partaidetza oso bizia eta beroa izaten zen. Bertaratzen zen edonork, musikariak bezain nekatuta edo marrantak jota amaitu zezakeen. Nazioarteko kontzertuetan ere horrelako zerbait gertatzen zen. Ezin ahaztu Ramones, Selecter, AC/DC, The Cramps, Lords of The New Church, eta Doctor Feelgood taldeen kontzertuetan, esaterako, sortzen ziren katarsiak.\nEta gakoa ez dago beti musika klasean. Niretzat ustekabe itzela izan zen New Orleansen jazz giroko tabernan sartu eta jendetzaren portaera ikustea. Taldeak jotzen zuen bitartean egundoko zarata zegoen hor. Batzuk hizketan, beste batzuk oihuka, edota koilareekin edalontziak joka... eta ez zuen ematen musikariak haserre zeudenik. Gironan aldiz, zerbitzari bat etorri zitzaigun isiltasun eske beste jazz emanaldi batean... eta zin egiten dizut, xuxurlatzen ari ginen.\nEdonola ere, jendearen jarrera epaitzeko orduan, ez da berdina Benito Lertxundiren errezitaldi bat edo Saltsa ikuskizun bat, erlijio bakoitzak bere liturgia dauka.\nEta edozein kontzertutan ez da gauza bera lehenengo lerroan zutik eta dantza egiteko prest jartzea edo harmailetan eserita kokatzea...\nGarai batean, kontzertuetan biltzen ginenak hogeitaka urtekoak ginen eta agian ez genion horrenbesteko garrantzia ematen inguruan gertatzen zenari. Beharbada, zahartzen garen heinean estuago bihurtzen goaz eta gure bezero-eskubideak kontuan hartzen hasten gara.\nNik azkenaldian nekez jasaten ditudan gauzen artean, mobilen erabilera obsesiboa dago. Ulertzekoa da oroigarri bat eskuratzea, baina batzuek emanaldi erdia beren smartphonen pantaila txikian ikusten dute, haien atzekoen ikuspegia erabat izorratuz. Badirudi inportanteena ez dela kontzertua bera, baizik eta lagunei bertan egon direla erakustea.\nEta betidanik jasanezina iruditu zaidana: neskalaguna edo semea sorbaldan igotzea hobe ikus dezan, kontzertuan eurak bakarrik egongo bailiran.\nEta ez dut nahi bukatu, hau esan barik: arreta lortzea artisten ardura ere bada, eta «oso motel ikusten zaituztet» erako esaldiek debekaturik egon behar lukete.\nASASI programak haurrek sexu-abusurik jasan duten balioetsiko du Beldurra, thrillerra, maitasuna eta zientzia fikzioa, urtarrilak dakarren zinema


Neurri murriztaile gehienak bertan behera geratzen diren dekretua indarrean sartuko da ostegun honetan - Eskualdea - Aiurri.eus\nNeurri murriztaile gehienak bertan behera geratzen diren dekretua indarrean sartuko da ostegun honetan\nAiurri 2021-10-05 18:02\nMurrizketa batzuk mantenduko direla aurreratu du Eusko Jaurlaritzak. Esaterako, “indarrean jarraituko du maskara erabili beharrak barnealdeetan; baita ere kanpoaldeetan, pertsonen arteko distantzia mantendu ezin denean”.\nIñigo Urkullu Lehendakaria Euskadiko Babes Zibileko Planaren (LABI) zuzendari bakar gisa laguntzen dion Aholku Batzordearen bileraren buru izan da. Bileran izan dira, halaber: Josu Erkoreka, lehen lehendakariordea eta Segurtasuneko sailburua; Olatz Garamendi, Gobernantza Publiko eta Autogobernuko sailburua; Gotzone Sagardui, Osasun sailburua; Bingen Zupiria, Kultura eta Hizkuntza Politiketako sailburua eta Eusko Jaurlaritzako bozeramailea; Jokin Bildarratz, Hezkuntza sailburua; Iñaki Arriola, Lurralde Plangintza, Etxebizitza eta Garraioetako sailburua; Javier Hurtado, Turismo, Merkataritza eta Kontsumoko sailburua; José Luis Quintas, Osasun sailburuordea; Rosa Pérez, Osakidetzako zuzendari nagusia; Ramiro González, Markel Olano eta Unai Rementeria ahaldun nagusiak; Gorka Urtaran (Eudeleko presidentea), Juan Mari Aburto eta Eneko Goia alkateak; Denis Itxaso, Espainiako Gobernuaren ordezkaria; eta Jonan Fernández, Covid-19aren Batzorde Teknikoko Koordinatzailea.


Gonfreville - Wikipedia, entziklopedia askea.\nGorges, Nay, Périers, Saint-Germain-sur-Sèves eta Saint-Patrice-de-Claids\n73 (%47.4) 78 (%50.6)\nGonfreville Frantziako udalerria da, Mantxa departamenduan dagoena, Normandia eskualdean. 2013an 164 biztanle zituen.\n2007an Gonfreville udalerrian erroldatutako biztanleak 164 ziren. Familiak 66 ziren, horien artean 16 pertsona bakarrekoak ziren (4 bakarrik bizi ziren gizonak eta 12 bakarrik bizi ziren emakumeak), 25 seme-alabarik gabeko familiak ziren eta 25 seme-alabak dituzten bikoteak ziren.\n2007an 83 etxebizitza zeuden, 66 familiaren etxebizitza nagusia ziren, 12 bigarren erresidentzia ziren eta 4 hutsik zeuden. 82 etxeak ziren eta 1apartamentu bat zen. 66 etxebizitza nagusietatik 53 bere jabearen bizilekua ziren eta 14 alokairuan okupaturik zeuden; 2 etxek bi gela zituzten, 11 etxek hiru zituzten, 24 etxek lau zituzten eta 29 etxek bost zituzten. 62 etxek euren parking plaza propioa zuten azpian. 26 etxetan ibilgailu bat zegoen eta 37 etxetan bat baino gehiago zituzten.\nGonfreville udalerriko biztanleria-piramidea 2009an .\n2007an lan egiteko adina zuten pertsonak 84 ziren, horien artean 64 aktiboak ziren eta 20 inaktiboak ziren. 64 pertsona aktiboetatik 59 lanean zeuden (33 gizon eta 26 emakume) eta 5 langabezian zeuden (2 gizon eta 3 emakume). 20 pertsona inaktiboetatik 8 erretiraturik zeuden, 6 ikasten zeuden eta 6 "bestelako inaktibo" gisa sailkaturik zeuden.\n2009an Gonfreville udalerrian 66 unitate fiskal zeuden, 149 pertsonek osaturik. Pertsona bakoitzeko diru-sarrera fiskalaren mediana urteko 14.501 euro zen.\n2000. urtean Gonfreville udalerrian 15 nekazaritza-ustiategi zeuden, 450 hektarea erabiltzen.\nBNF: 15262185d (data)


Kutsadura kronikoa Pasaiako badian - Gipuzkoako Hitza\nKutsadura kronikoa Pasaiako badian\n2019, irailak 06 Albisteak, Ekonomia, gipuzkoa, Gizartea 341\nBadian Bizi taldeak eta hainbat bizilagunek joan den astean Pasaiako portuan gertatutako kutsadura isuri bat salatu zuten. Zamaontzi batek ekarritako kare hautsak eragin zuen kutsadura. Langileek ez zuten behar bezala deskargatu karea, eta, ondorioz, inguruan zabaldu zuen haizeak. Pasai Antxoko eta Donostiako Buenavista auzoko zenbait etxetan pilatu zen hautsa bi egunez, eta hainbat herritarrek jakinarazi dute hautsaren ondorioz eztarrian azkura sentitu zutela.\nZaharrak berri Gipuzkoako porturik handienean. Groundhog Day (Marmotaren Eguna) filmean bezala bizi dira Pasaiako badiaren inguruan bizi diren bizilagunak. Berdin dio adineko pertsona izan edo gazte-gaztea izan, denek pairatu dituzte portuko jarduerak eragindako kutsadura eta horren ondorioak. Karlos Murua Eguzki talde ekologista eta antinuklearreko kidearen arabera, “frustrazioa eta haserrea” eragiten du egoerak, enpresek “modu sistematikoan” urratzen baitituzte ingurumena babesteko neurriak.\nKare hautsa zabaldu zenean, bizilagunen salaketa jaso zuen Eguzkik, eta dagoeneko idatzi bat bidali die Pasaiako portuan ordezkaritza duten erakundeei eta Osakidetzari. “Horrelako kutsadura kasuen aurrean ezer egiten ez duten heinean, ondorioen erantzule dira. Hortaz, konponbide iraunkor bat bilatu dezatela eskatu diegu”, adierazi du Muruak. Erantzunaren zain daude oraindik. Pasaiako Portu Agintaritza, Eusko Jaurlaritza, Gipuzkoako Foru Aldundia eta Errenteria eta Pasaiako udalek osatzen dute portuko administrazio kontseilua. Eguzki taldeak iruzurrean aritzea egotzi die erakunde horiei, “harro esaten baitute ingurumena babesten dutela, nahiz eta errealitatea bestelakoa izan”.\nMuruak azaldu du Eguzkiren gisako taldeen eragina “mugatua” dela. “Portuan kutsadura kasu bat salatu ondorengo egunetan nabari da enpresek ingurumena babesteko neurriak betetzen dituztela, zaratari dagokionez batez ere. Baina giroa baretu bezain laster, zenbait enpresak beti bezala jokatzen jarraitzen dute. Erabatekoa da borondate falta”. Ekologistek ez dute ulertzen zein den arrazoia enpresei zigorrik ez ezartzeko. “Ez dugu eskatzen sekulako iraultza, indarrean dauden neurriak eta legeak betetzea besterik ez. Enpresen gainetik egon beharko lukete erakundeek, baina huts egin dute”.\nMuruaren esanetan, interes ekonomikoak baino gehiago, “utzikeria eta inpunitatea” dira jarrera arduragabe horien arrazoi nagusiak. Araudiak urratzen dituzte, baina, zigorrik jasotzen ez dutenez, betiko hutsegiteak egiten jarraitzen dute. Eguzkiko kideek argi daukate: “Enpresek jarrera aldatu behar dute, eta ingurumen legediak dioena zintzo bete, herritarrek jasaten baitituzte kalteak”.\nMuruaren hitzetan, eskualdean alde batera utzi izan dute egoeraren larritasuna, “eta bizilagun askok ere normaltzat hartzen dute egoera hori”. Haren hitzetan, inguru kutsatu batean bizitzera ohitu dira, osasunean izan ditzakeen ondorioei jaramonik egin gabe. Bereziki arriskutsuak dira hautsez osatutako merkantziak. “Espainiako Estatuan 2,5 mikrako tamaina duten partikulak arnasteagatik hil dira aire kalitate txarraren ondorioz zendutako pertsona gehienak”, nabarmendu du Muruak. Eta harrigarria badirudi ere, ezinezkoa da partikula horiek Pasaiako badian zenbateko eragina duten jakitea, gaur egun ez baitago horiek neurtzeko modurik; hamar mikrako partikulak neurtu izan dira orain arte, besterik ez. “Gaur egun, Gipuzkoan, leku gutxitan dituzte 2,5 mikrako partikulak neurtzeko baliabideak, baina jakin badakigu gure biriketan sartzen direla”, salatu du Eguzkiko kideak.\nKutsadura iturriz inguratuta bizi badira, zentzuzkoa da herritarrek kutsadura normaltzat hartzea. Izan ere, arazoetako bat baino ez da zamaontziek ekarritako salgaiena. Pasaiako portuan nonahi topa daitezke jarduera kutsagarriak: han-hemenka etengabe ibiltzen diren kamioiak, deskarga zaratatsuak dituzten eta ura zikintzen duten jarduerak.\nEguzkiko kideak salatu duenez, arlo guztietan egiten du kale ingurumena zaintzeko araudiak. “Gipuzkoako Saneamendu Planak, esaterako, 2007. eta 2011. urteen artean aurreikusten zuen ur hondakinen azpiegiturak berritzea, baina Pasai Donibaneko hondakin urak kaira botatzen jarraitzen dute oraindik”. Europako Batasuneko Justizia Auzitegiak 2018an esandakoari jarraikiz, hamabi milioi eurokoak izan daitezke isunak, baina Pasaian erakundeek ez diote kasurik egin horri.\nBizilagunen artean, gainera, “ohikoa” izaten da ezjakintasuna, herritarrentzat itxita dagoelako portuaren zati handi bat eta gutxi batzuek izaten dutelako gertatzen ari denaren berri. Horren erakusle, 2018ko abuztuan sute handi bat piztu zen kaian, Lezo parean, eta badiako biztanleek erantzun askoren zain jarraitzen dute oraindik.


Penelope Cruz eta Tom Cruiseren artekoa amaitu da - bizkaie.biz\nGaur egun, Cruise “Ezinezko Helburua” filmaren hirugarren zatia preparetan dabil eta Cruz Marokon dago “Sahara” izeneko akzino pelikula bat grabetan.\nEdozelan be, zurrumurruek askotan esan daben lez, bien arteko maitasun kontu hau muntaia bat baino ez da izan, Cruisen homosexualtasuna ostentzeko eta modu horretara mito erotiko modura zabalduta daukan irudiari kalte ez egiteko. Horren truke, Penelope Cruzek Holliwood-eko aktore boteretsuenetariko baten babesa jaso dau, eta horrek ikaragarri lagundu deutso zinearen mundu lehiakorrean aurrera egiten.\nTom Cruise Estatu Batuetako aktore ezaguna eta Penelope Cruz espainiarraren arteko maitasun eta idilio eztia amaitu da hiru urte igaro ostean; edozelan be, aurreko eguenean “People” aldizkariak esandakoaren arabera, lagun onak izaten jarraitzen dabe.\nLee Anne DeVette aktorearen arreba eta haren hartu-emon publikoen arduradunaren esanetan, bien artekoa urtarrilean etetea erabagi eben, adiskidantzaz.\nBerrogeita bat urteko Cruise aktore ezagunak Cruz madrildarra ezagutu eban 2001ean, “Vanilla Sky” filmaren errodajea egiten jardun eban bitartean eta Nicole Kidman antzezleagaz eukan ezkontza-lotureak porrot egin ostean.\nBestetik, 29 urteko Peneélope Cruz antzezlearen Robert Garlock bozeroaileak adierazo eban bietariko inor ez dabilela beste personaren bategaz.\n“Oraindino lagun onak dira eta sarri-sarri egiten dabe berba”, esan eutson Garlock-ek People aldizkariari. “Tartean ez da bestelako personarik egon”.\n“Hartu-emonek euren bidea egin eta azkenean hartu-emonak etetea erabagi eben” esan eutson aldizkari ospetsuari bikote honengandik hurren ibili dan persona batek. “Hiru urteko ezkongai aldi honek iraun dauan artean, biak ibili dira munduko hainbat bazterretan filmak egiten”.\nPenelope Cruz eta Tom Cruise 'Vanilla Sky' filmean


19. irteera: Sta Barbarara eta Kultur Atera! – Sasoibide\nPosted on 2019-04-04 2019-12-07\n19. irteera: Sta Barbarara eta Kultur Atera!\nArrasateko toki kuttuna, Santa Barbara! Bertara, Miguel Jiménez taldekidearekin abiatu gara, eta zuhaitz, sendabelar eta bestelako landareen ezaugarriak zein bitxikeriak entzunez, parke eder horren aberastasunaz jabetu gara. Zedro, tilo, platano, haritz, pago, izei, ginko… Intsusa, llanten, cebollino… erramu apaingarria, sangre de cristo, comida de culebras… Belar eta zuhaitz motak identifikatzeaz gain, olio esenzialak eta tinturak nola egiten diren ere jakin dugu. Goikobalun, gaztelu zaharraren aztarnak ikusi ditugu.\nEdafologia lurzoruak ikertzen dituen zientzia dela azaldu digu Edurne Monjek, eta lurraren osaketa aztertzeko aukera izan dugu.\nHurrengo bisita, Kultur Atera. Eraikinaren historiaz Agapito Fuentes taldekidea jardun zaigu. 1618an eraikitzen hasi ziren san Frantzisko eliza, Juan de Araozen (Mondragón, 1525-1581) agindupean. Araozkoa Mexikoko zilar meategiei esker aberastu, eta bere herrian komentu-eskola eraiki nahi izan zuen. Frantziskotarrek hartu zuten komentuaren ardura. 1892ean, ospitale eta neska zein mutilen eskola bihurtu zenean, Karitateko Mesedetako Ahizpek hartu zuten. 1953an, bertan Dispensario Antituberculosoa kokatu zen, kontsultak beheko solairuan, eta goian, tuberkulosia, pleura zutenen… gaixoentzat 15 ohe zeuden.\nTaldeko gehienek dispensarioko sarrera non zegoen gogoratzen dute, Rayos X zeukatela (Arrasateko bakarra), gaixoentzako gelak eta, ospitalea (miserikordia etxea) ere bertan zeudela. Dr Calixto Yeregi eta sor Agustina Martínezen (Mesedeetako ahizpa) lan eskerga. Gure arteko zenbaitek lehen eskolak hor jaso zituzten. Zenbat oroitzapen eta aspaldiko kontuak…!\nKalistrotara sartu, eta bukatzeko, eguneko teknologietan ikasteko gunera hurbildu gara, KZ gunera, hain zuzen. Hango arduradunak, Jose Villar, adeitsuki hartu gaitu, zenbait galdera erantzun eta ordenagailu zein telefonoaren erabilera ikasteko aukera eskaini digu.\nHerriko gunean aurkitu dugu zer ikusi eta zer ikasi, aberasgarria gaurkoa ere. Gure esker beroenak Miguel, Edurne, Agapito, Joxerramon eta Joseri.\nPosted in 2018 / 2019, Egindako irteerakTagged Kalistroak, Kultur Ate, KZ gunea, Sta Barbara\nPrev 18. irteera: Meatzerrekara bisita!\nNext 20. irteera: Udaletxera!


Parisen sabela - Wikipedia, entziklopedia askea.\n84-96310-28-0 (Alberdania) - 84-9783-195-0 (Elkar)\nParisen sabela (frantsesez Le Ventre de Paris) Emile Zolak idatzitako eleberri bat da. Les Rougon-Macquart sailaren hogei eleberrietatik hirugarrena da. L'etat egunkarian argitaratu zen atalka, 1873ko urtarriletik martxora arte. Urte bereko apirilean liburu gisa argitaratu zen.\nEleberri hau naturalismo estilokoa da. Emile Zolak gizarte paristarra deskribatzen du barazki, fruta, haragi, arrain, hestebete eta gazten artean, Parisko Les Halles merkatu nagusiaren inguruan. Les Halles kristalezko hormak zituen metalezko eraikin erraldoi bat zen. 1854. eta 1870. urteen artean eraiki zuen Victor Baltard arkitektoak, eta ehun urte pasa ondoren suntsitu zuten.\n4 Les Halles merkatu nagusia eta Saint-Eustache eliza\nEmile Zolak Florent pertsonaiaren itzulera azaltzen digu. Florent erbesteratuta egon da Cayennen urte batzuetan eta Parisera itzultzen da Quenu bere anaia txikiarengana. Florentek, bere borondatearen aurka, arrain-ikuskatzaile gisa lan egiten du Les Halles merkatu nagusian, eta bere denbora librea ematen du ume bati irakasten eta politikan aritzen. Burkide batzuekin Frantziako Bigarren Inperioaren aurka konspiratuko du, nahiz eta arrakastarik ez izan.\nFlorent: protagonista. Onbera, lotsati, ameslari eta eskuzabala da. Napoleon III.a goratu zuen estatu-kolpearen egunetan Cayennera erbesteratu zuten bidegabeki. Atzerritik ihes eginda, berdintasunezko gizartearen alde jardungo du Parisen. Hala ere, denek iruzur egiten diote. Bere azkeneko porrota ideaslimoaren porrota ere bada, interes materialen aurkako borrokan.\nQuenu: Florenten anaia txikia. Urdaitegi bat du. Gizon lañoa eta bere emaztearen guztiz menpekoa da. Ezin izango du ezer egin bere anaiaren zorigaitza saihesteko.\nLisa Macquart: Quenuren emaztea. Urdaitegian lan egiten du. Berak agintzen du bai etxean bai urdaitegian. Ez zaikio gustatzen Florenten ibilerak eta ezkon-neba salatzen du, nahiz eta beste batzuek salatu izan berak baino lehenago.\nClaude Lantier: Lisaren iloba. Margolari bohemioa. Florenten sentimenduak ulertzen dituen pertsonaia bakarra da.\nGavard: hegazti-saltzailea. Florent konbentzituko du konspiratzaileen bileretara joateko. Bera ere erbesteratua izango da.\nLebigre: tabernaria. Bere tabernan gauero biltzen dira konspiratzaileak, Florent barne.\nNormandiar ederra: arrain-saltzailea. Hasieran, Florent gorrotzaten du; gero, berataz maitemintzen da. Azkenean, Lebigre tabernariarekin ezkonduko da. Florent dela kausa, Lisaren etsai amorratua da.\nEsangura[aldatu | aldatu iturburu kodea]\nEleberriaren izenburua metafora bat da. Les Halles merkatu nagusia Parisen benetako sabela da, bi adieratan: alde batetik; Parisera heltzen diren janari guztiak han gordetzen dira eta han geratuko dira digestioa egiten erosiak izan arte; bestetik, han borroka latz bat gertatzen da gauza materialen eta espiritualen artean, han lan egiten duten eta bizi direnen eta gizartea aldatu nahi dutenen artean. Lehenengoak eurenkoi eta insolidarioak dira; bigarrenak, eskuzabalak eta anaikorrak (Frantziako Iraultzaren zentzuan). Horregatik, bi protagonista/antagonista (Florent eta Lisa) bi aldeen ikurrak dira. Claude Lantierren margolariak, zeinaren bidez Emile Zola mintzatzen den, oso ondo azaltzen du egoera Gizenen eta Argalen arteko borrokari buruzko pasarte batean (293. orrialdea). Emaitza jakina da: Gizenek —materialistek, burgesek eta merkatari txikiek— Argalak —idealistak eta iraultzaileak— garaituko dituzte.\nEleberriaren amaiera oso ezezkorra da: Florent berriro erbesteratuta, Claude Lantier merkatutik paseatzen ari da eta “esnaera alaia sumatzen zuen soinuz beteriko merkatu nagusian, elikagai pilaz mukuru zegoen auzo hartan. Sendaketaren pozaren antzekoa zen hura, urdaileko minaren zamatik arindutako jendearen ardaila ozena” (412. orrialdea). Narratzaileak, Clauderen bidez, pertsonaia guztiak gainbegiratzen ditu eta azken esaldi honekin amaitzen du eleberria: Bai maltzurrak pertsona zintzoak!" (414. orrialdea). Esaldia eleberriaren sintesia ere bada.\nLes Halles merkatu nagusia eta Saint-Eustache eliza[aldatu | aldatu iturburu kodea]\nLes Halles merkatu nagusia eraikitzeko Parisko auzo oso bat suntsitu behar izan zen, Erdi Aroan sortu zen auzo bat, hain zuzen. Suntsitu ez zuten eraikin bakarra Saint-Eustache eliza izan zen. Emile Zolak aurkakotasun argi bat ikusten du bi eraikinen artean: Saint-Eustache, lehenaldiaren, Erdi Aroaren eta hiltzear zegoen mundu erlijiosoaren ikurra; Les Halles, modernitatearen eta mundu materialistaren ikurra. Claude Lantierrek honako hau esaten dio Florenti: “Eliza zati hori burdinurtuzko kale horren azpian sartua, irudi bitxia duk, gero —zioen—. Honek hura hilko dik, burdinak harria hilko dik eta ordua hurbil zagok...” (286. orrialdea). Historiaren ironia da Emile Zolak iragarpen hura egin eta ehun urte geroago, merkatua suntsitu zutela eta elizak oraindik irauten duela distiratsu.\n↑ www.ygosearch.com, Amitabh Shukla -. «kritiken hemeroteka » Parisen sabela» kritikak.armiarma.eus Noiz kontsultatua: 2018-11-05.\n↑ www.ygosearch.com, Amitabh Shukla -. «kritiken hemeroteka » Pertsona zintzoen maltzurkeria» kritikak.armiarma.eus Noiz kontsultatua: 2018-11-05.\n↑ www.ygosearch.com, Amitabh Shukla -. «kritiken hemeroteka » Asebeteta» kritikak.armiarma.eus Noiz kontsultatua: 2018-11-05.\nMultimedia: Le Ventre de Paris\nBNF: 12002786d (data)\nOrriaren azken aldaketa: 18 ekaina 2020, 18:47.


Rottweiler Tibetan Mastiff Mix - Txakurrak\nRottweiler Tibetan MastiffMix, arraza mistoko txakurra da, Rottweiler eta Tibeteko mastin txakurra haztearen ondorioz.\nRottweiler Tibeteko mastin nahasketa, arraza mistoko txakurra da, Rottweiler eta Tibeteko mastina haztearen ondorioz. Bi txakur hauek atseginak izan daitezke, baina pertsonalitateak desberdinak dira, beraz, ez dakizu. Rottweiler obea, erne eta lasaia izateagatik da ezaguna. Txakur guztiek sozializazio egokia behar dute eta hori faktore handia izango da besteekin harremanetan jartzeko. Nolakoa da eta nola jokatzen du arraza misto honek? Rottweiler edo Tibeteko mastinaren antzekoa al da? Horiek jarraian saiatuko eta erantzungo ditugun galderak dira. Jarraitu irakurtzen behean argazkiak, bideoak eta Rottweiler Tibeteko mastin nahasketa ederrari buruz gehiago jakiteko.\nAnimalia guztiak erreskate baten bidez eskuratzea gomendatzen badizugu ere, ulertzen dugu pertsona batzuek hazle baten bidez pasa dezaketela Rottweiler Tibeteko Mastiff Mix txakurkumea lortzeko. Hau da, Rottweiler Tibetan Mastiff Mix txakurkumeak badituzte salgai.\nRottweiler Tibeteko mastin nahasketaren historia\nTibeteko mastina Tibetetik dator jatorriz. Mendeetako arraza primitiboa da. ADN frogak 5.000 urte inguru dituela esaten digu. Hau arraza handi eta indartsua da. Beroki luzea eta itxura noblea dute. Batzuek diote itxura eta tamaina handiarekin lehoi baten antza dutela. 1800. urtea baino lehen ez da gauza handirik ezagutzen. 1847an lehenengo txakurra Tibetetik Ingalaterrara inportatu zuten Victoria erreginari opari gisa. 1874an beste bi inportatu zituen garai hartan Galesko printzea zen Eduardo VII.a erregeak. Txakur horietako bi Estatu Batuetako presidenteari oparitu zitzaizkion 1950eko hamarkadan. Amerikako Tibeteko Mastiff Cluba 1974an sortu zen. Amerikako Kennel Club-ek aitortu zuen 2007an. Gaur egun, oraindik ere ikusten dira Tibeten merkatariekin bidaiatzen eta zaindari gisa lan egiten.\nRottweiler Tibeteko mastin nahasketa tamaina eta pisua\nRottweiler Tibetan Mastiff Mix Personality\nBaliteke Rottweiler eta Tibeteko mastina apur bat izugarriak izatea. Lagun bitxi bitxiak izan daitezke, beraz, adi egon portaera horren bila! Txakur guztiek arreta behar dute eta ez dute bakarrik utzi nahi. Horregatik duzu maskota, ezta? Asmoa ezazu ahalegina egitea sozializatzeko, horrek dibidenduak jasoko baititu epe luzera. Mesedez, erabili beti errefortzu positiboa erabili nahiz eta beren buruak izan ditzaketen. Gozatu zure arraza misto berriarekin egotea eta maite haiekin izango duzun harremana.\nRottweiler Tibetan Mastiff Mix Osasuna\nTibeteko mastinarekin nahastutako Rottweilerrak, besteak beste, displasia, BJA, kataratak izateko joera izan dezake.\nRottweiler Tibetan Mastiff Mix Care\nRottweiler Tibeteko mastin nahasketa elikatzea\narrano txakurkume zorrotza salgai


Industria-ingeniaria, Ecologing-en sortzailea eta zuzendaria 2009tik, ekodiseinuko, ekintzailetzako eta ekonomia zirkularreko aholkularia, irakasle asoziatua eta tutorea hainbat unibertsitate eta negozio-eskolatan.\nHizlari gisa, milaka profesional, ekintzaile, enpresa eta ikasle inspiratu ditu mundu osoko ehunka ekitalditan, eta bereziki Europan, Latinoamerikan, Ekialde Hurbilean eta Afrikako iparraldean. NBEko Ingurumeneko kanpo-aditua ekintzailetza zirkularrean, kontseilari eta aholkularia da erakunde pribatuetan nahiz gobernuetan, eta EOIKO ekonomia zirkularrerako online inkubazioko Espacio 51 espazioa zuzendu du.\nAutorea eta probokatzailea, Ecocanvas (2012) ikuspegi metodologikoaren sortzailea da; ikuspegi horren helburua da diseinu jasangarria negozio errentagarri eta erresilienteak diseinatzearekin konektatzea.